               IL-KUMMISSJONI EWROPEA
            Brussell, 13.5.2020
            COM(2020) 194 final
            2020/0078(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tittieħed f'isem l-Unjoni Ewropea fl-Organizzazzjoni tal-Avjazzjoni Ċivili Internazzjonali, fir-rigward tan-notifika tal-parteċipazzjoni volontarja fl-Iskema ta' Kumpens u Tnaqqis tal-Karbonju għall-Avjazzjoni Internazzjonali (CORSIA) mill-1 ta' Jannar 2021 u tal-alternattiva magħżula għall-kalkolu tar-rekwiżiti ta' kumpens tal-operaturi tal-ajruplani matul il-perjodu 2021-2023

               MEMORANDUM TA' SPJEGAZZJONI

               1.Suġġett tal-proposta

               Din il-proposta tikkonċerna deċiżjoni li tistabbilixxi l-pożizzjoni li għandha tittieħed f'isem l-Unjoni fl-Organizzazzjoni tal-Avjazzjoni Ċivili Internazzjonali (ICAO) dwar il-parteċipazzjoni volontarja fl-Iskema ta' Kumpens u Tnaqqis tal-Karbonju għall-Avjazzjoni Internazzjonali (CORSIA) mill-1 ta' Jannar 2021, u dwar l-alternattiva magħżula għall-kalkolu tar-rekwiżiti ta' kumpens tal-operaturi tal-ajruplani matul il-perjodu 2021-2023.

               2.Kuntest tal-proposta

               2.1.Il-Konvenzjoni ta' Chicago u l-Ftehim ta' Pariġi

               Il-Konvenzjoni ta' Chicago (“il-Konvenzjoni”) għandha l-għan li tirregola t-trasport bl-ajru internazzjonali. Din daħlet fis-seħħ fl-4 ta' April 1947 u stabbilixxiet l-Organizzazzjoni tal-Avjazzjoni Ċivili Internazzjonali.

               Il-Ftehim ta' Pariġi ġie adottat mill-Konferenza tal-Partijiet għall-Konvenzjoni Qafas tan-Nazzjonijiet Uniti dwar it-Tibdil fil-Klima f'Diċembru 2015, li l-objettiv tiegħu huwa li jillimita ż-żieda fit-temperatura globali b'ferm inqas minn 2 °C meta mqabbla mal-livelli preindustrijali, u li jkompli l-isforzi biex jillimita ż-żieda fit-temperatura għal 1.5 °C. Jenħtieġ li s-setturi kollha tal-ekonomija jikkontribwixxu għall-ksib ta' dan it-tnaqqis tal-emissjonijiet, inkluża l-avjazzjoni internazzjonali.

               L-Istati Membri kollha tal-UE huma partijiet għaż-żewġ Ftehimiet. L-UE u l-Istati Membri tagħha huma Partijiet għall-Ftehim ta' Pariġi u impenjaw ruħhom b'mod konġunt biex inaqqsu l-emissjonijiet tagħhom ta' gassijiet b'effett ta' serra.

               2.2.L-Organizzazzjoni tal-Avjazzjoni Ċivili Internazzjonali

               L-Organizzazzjoni tal-Avjazzjoni Ċivili Internazzjonali hija aġenzija speċjalizzata tan-Nazzjonijiet Uniti. L-għanijiet u l-objettivi tal-Organizzazzjoni huma li tiżviluppa l-prinċipji u t-tekniki tan-navigazzjoni internazzjonali bl-ajru u li trawwem l-ippjanar u l-iżvilupp tat-trasport bl-ajru internazzjonali. L-UE hija osservatur ad hoc f'ħafna korpi tal-ICAO (l-Assemblea u korpi tekniċi oħra).

               2.3.L-Iskema ta' Kumpens u Tnaqqis tal-Karbonju għall-Avjazzjoni Internazzjonali (CORSIA)

               L-Istandards Internazzjonali u l-Prattiki Rakkomandati (SARPs) dwar il-Ħarsien Ambjentali — Skema ta' Kumpens u Tnaqqis tal-Karbonju għall-Avjazzjoni Internazzjonali (CORSIA) ġew adottati bħala Anness 16, Volum IV tal-Konvenzjoni ta' Chicago mill-Kunsill tal-ICAO fil-214-il Sessjoni tiegħu fis-27 ta' Ġunju 2018.

               Ir-rekwiżiti ta' monitoraġġ, rapportar u verifikazzjoni (MRV) relatati mal-emissjonijiet tas-CO2 minn titjiriet internazzjonali skont l-Anness 16, il-Volum IV japplikaw mill-1 ta' Jannar 2019. Ir-rekwiżiti għall-kumpens tas-CO2 skont l-Anness 16, il-Volum IV se japplikaw mill-1 ta' Jannar 2021.

               Il-Kapitolu 3, il-Paragrafi 3.1.3 u 3.2.1 u l-Appendiċi 1 (“Proċeduri Amministrattivi”) tal-Anness 16, il-Volum IV, jeħtieġu li l-Istati jinnotifikaw lill-ICAO sat-30 ta' Ġunju 2020 dwar

               •
                     id-deċiżjoni tagħhom li jipparteċipaw b'mod volontarju, jew li jwaqqfu l-parteċipazzjoni volontarja mill-1 ta' Jannar 2021
                  1
               ;

               •
                     liema alternattiva jkunu għażlu biex jikkalkulaw ir-rekwiżiti ta' kumpens tal-operaturi tal-ajruplani matul il-perjodu 2021-2023.

               2.4.L-Iskema tal-UE għall-Iskambju ta' Kwoti tal-Emissjonijiet

               Is-settur tal-avjazzjoni ġie inkluż fl-Iskema tal-UE għall-Iskambju ta' Kwoti tal-Emissjonijiet (EU ETS) mill-2012.
                  2
                L-EU ETS kopriet l-emissjonijiet minn titjiriet li jinżlu fiż-Żona Ekonomika Ewropea (ŻEE) u li jitilqu minnha, inklużi lejn u minn pajjiżi terzi. Madankollu, sabiex jingħata momentum fi ħdan l-Organizzazzjoni tal-Avjazzjoni Ċivili Internazzjonali u biex jiġi ffaċilitat il-progress lejn approċċ globali biex jiġu indirizzati l-emissjonijiet tal-avjazzjoni internazzjonali, l-Unjoni adottat derogi temporanji biex tillimita l-ambitu ġeografiku b’tali mod li jikopri biss it-titjiriet ġewwa ż-ŻEE, u b'hekk jiġu esklużi t-titjiriet barra miż-ŻEE, sakemm iseħħu żviluppi internazzjonali.
                  3

               L-aħħar reviżjoni tad-Direttiva 2003/87/KE, fl-2017, tittraduċi l-fehim, spjegat fl-Artikolu 28b, li l-CORSIA se tiġi kkunsidrata permezz ta' emenda fl-iskema li tirregola l-EU ETS, soġġetta għal valutazzjoni tal-karatteristiċi ewlenin tal-CORSIA, inkluż f'termini ta' parteċipazzjoni u li dan jenħtieġ li jinkiseb b'mod konsistenti mal-objettiv tal-UE dwar il-klima għall-2030 (skont il-prinċipju li ma jsirux passi lura mill-Ftehim ta' Pariġi
                  4
               ).

               3.Il-pożizzjoni li trid tittieħed f'isem l-Unjoni

               3.1. Sfond

               L-Unjoni hija sostenitur qawwi tal-miżura globali bbażata fuq is-suq tal-ICAO għall-emissjonijiet tal-avjazzjoni internazzjonali, CORSIA, li tikkontribwixxi għall-indirizzar tat-tibdil fil-klima. L-appoġġ tal-Unjoni ntwera, fost l-oħrajn, mill-Parlament Ewropew u l-Kunsill li jemendaw l-EU ETS tliet darbiet sabiex jiġi ffaċilitat il-progress fl-ICAO.

               Filwaqt li l-objettiv inizjali tal-CORSIA huwa limitat biex jikkumpensa għat-tkabbir tal-emissjonijiet mill-2020, huwa importanti li jiġi appoġġjat il-progress inizjali u li jingħata kontribut għal parteċipazzjoni adegwata fl-interess li jintlaħaq l-objettiv tagħha.

               Id-Deċiżjoni tal-Kunsill (UE) 2016/915
                  5
                stabbilixxiet il-pożizzjoni tal-Unjoni fir-rigward tal-istrument internazzjonali li għandu jitfassal fi ħdan il-korpi tal-ICAO u maħsub biex iwassal għall-implimentazzjoni mill-2020 ta' miżura globali unika bbażata fuq is-suq għall-emissjonijiet mill-avjazzjoni internazzjonali.

               L-objettiv tar-Regolament (UE) 2017/2392
                  6
                huwa b'mod partikolari li “ssir il-preparazzjoni biex tiġi implimentata miżura globali bbażata fuq is-suq mill-2021”. Kif indikat fir-Regolament, “l-operazzjonalizzazzjoni konkreta [ta' dik il-miżura] ser jeħtieġ azzjoni mill-partijiet tal-ICAO fil-livell domestiku.”

               L-Artikolu 28b tad-Direttiva 2003/87/KE (id-Direttiva tal-ETS)
                  7
                jistabbilixxi li “Fi żmien 12-il xahar mill-adozzjoni mill-ICAO tal-istrumenti rilevanti, u qabel ma l-miżura globali bbażata fuq is-suq issir operazzjonali, il-Kummissjoni għandha tippreżenta rapport lill-Parlament Ewropew u lill-Kunsill li fih għandha tikkunsidra modi biex dawk l-istrumenti jiġu implimentati fil-liġi tal-Unjoni permezz ta' reviżjoni ta' din id-Direttiva. Il-Kummissjoni għandha, f'dak ir-rapport, tikkunsidra wkoll ir-regoli li japplikaw fir-rigward tat-titjiriet fiż-ŻEE, kif xieraq. Għandha teżamina wkoll l-ambizzjoni u l-integrità ambjentali globali tal-miżura globali bbażata fuq is-suq, inkluż l-ambizzjoni ġenerali tagħha fir-rigward tal-miri skont il-Ftehim ta' Pariġi, il-livell ta' parteċipazzjoni, l-infurzabbiltà tagħha, it-trasparenza, il-penali għan-nonkonformità, il-proċessi għall-input pubbliku, il-kwalità tal-krediti ta' kumpens, il-monitoraġġ, ir-rappurtar u l-verifika tal-emissjonijiet, ir-reġistri, ir-responsabbiltà kif ukoll ir-regoli dwar l-użu tal-bijofjuwils.”

               Id-Deċiżjoni tal-Kunsill (UE) 2018/2027
                  8
               , stabbilixxiet il-pożizzjoni li għandha tittieħed f'isem l-Unjoni fl-ICAO fir-rigward tal-Ewwel Edizzjoni tas-SARPs dwar il-CORSIA fir-rigward tad-differenzi li għandhom jiġu notifikati. Skont dik id-Deċiżjoni, l-Istati Membri nnotifikaw id-differenzi mal-ICAO, billi enfasizzaw id-differenzi bejn l-EU ETS u l-CORSIA (li huma, rispettivament, waħda bbażata fuq ir-rotta u l-oħra bbażata fuq l-Istat) u li l-implimentazzjoni mill-UE tal-CORSIA se ssir permezz ta' reviżjoni tal-EU ETS kif miftiehem fl-aħħar reviżjoni tagħha mill-2017
                  9
               . L-objettiv kien li jiġu ppreservati l-acquis tal-UE u l-ispazju politiku futur, kif ukoll il-livell tal-UE tal-ambizzjoni klimatika.

               Fl-4 ta' Marzu 2020, il-Kummissjoni adottat proposta għal “Liġi Ewropea dwar il-Klima”
                  10
                skont liema l-Unjoni tkun marbuta ma' objettiv ta' newtralità klimatika fl-Unjoni sal-2050, sabiex jintlaħaq l-għan fit-tul tat-temperatura stabbilit fl-Artikolu 2 tal-Ftehim ta' Pariġi. Il-proposta hija bbażata fuq il-konklużjoni li jeħtieġ li tittieħed azzjoni addizzjonali u kull settur se jkollu jikkontribwixxi peress li l-politiki attwali huma mistennija li jnaqqsu biss l-emissjonijiet tal-gassijiet b'effett ta' serra b'60 % sal-2050, u għalhekk għad fadal ħafna xi jsir biex tintlaħaq in-newtralità klimatika.

               Fl-aħħar nett, l-Unjoni esprimiet f'diversi okkażjonijiet l-impenn politiku għall-implimentazzjoni tal-CORSIA mill-bidu tal-fażi pilota tagħha. Fl-okkażjoni l-aktar reċenti, id-dikjarazzjoni f'isem l-UE u l-Istati Membri tagħha fl-40 Assemblea tal-ICAO fl-2019 serviet, min-naħa waħda, biex tindika li l-Unjoni se żżomm l-ispazju politiku u l-ambizzjoni klimatika tagħha fir-rigward tal-implimentazzjoni tal-CORSIA permezz tal-EU ETS u, min-naħa l-oħra, sabiex jiġi espress li l-Unjoni u l-Istati Membri tagħha komplew “jappoġġjaw bis-sħiħ il-CORSIA” u baqgħu “impenjati bis-sħiħ biex jimplimentawha mill-bidu tal-fażi pilota”. L-Unjoni fakkret b'mod konsistenti l-ħtieġa li l-leġiżlazzjoni rilevanti tal-UE u l-ambizzjoni klimatika jinżammu, b'mod konsistenti mal-EU ETS kif riveduta l-aħħar, u mtennija fid-differenza ppreżentata fl-2018, kif ukoll fid-dikjarazzjoni tal-UE li saret fl-40 Assemblea tal-ICAO. Minn dak iż-żmien ’l hawn, il-Parlament Ewropew talab lill-Kummissjoni u lill-Istati Membri biex jissalvagwardjaw l-awtonomija leġiżlattiva tal-UE fl-implimentazzjoni tad-Direttiva tal-ETS.
                  11

               3.2. Pożizzjoni proposta

               Huwa meħtieġ li tiġi adottata, qabel l-iskadenza tat-30 ta' Ġunju 2020 stabbilita mis-SARPs tal-CORSIA, il-pożizzjoni f'isem l-Unjoni li tippermetti lill-Istati Membri jippreżentaw in-notifiki meħtieġa.

               Dwar l-ewwel kwistjoni - jiġifieri n-notifika ta' kwalunkwe deċiżjoni ta' parteċipazzjoni volontarja, jew it-twaqqif tal-parteċipazzjoni volontarja mill-1 ta' Jannar 2021 - b'kunsiderazzjoni tal-impenn politiku magħmul ripetutament mill-Unjoni, u diġà rikonoxxut mill-ICAO, il-benefiċċji ambjentali u tat-trasport internazzjonali mistennija assoċjati mal-CORSIA u n-nuqqas ta' kwalunkwe alternattiva vijabbli fil-livell globali, qed jiġi propost li tiġi nnotifikata l-parteċipazzjoni volontarja tal-Istati Membri mill-bidu tal-fażi pilota fl-1 ta' Jannar 2021. In-notifika tkun soġġetta għad-differenzi ppreżentati fl-2018, skont id-Deċiżjoni tal-Kunsill (UE) 2018/2027, u kwalunkwe differenza fil-futur u mingħajr preġudizzju għar-rieżami tal-EU ETS kif miftiehem fl-2017 u għall-ambizzjoni klimatika tal-UE kif ukoll għad-Direttiva dwar l-Enerġija Rinnovabbli
                  12
               .

               Dwar it-tieni kwistjoni – jiġifieri n-notifika tal-alternattiva magħżula għall-kalkolu tar-rekwiżiti ta' kumpens tal-operaturi tal-ajruplani matul il-perjodu 2021-2023 – qed jiġi propost li tintgħażel l-alternattiva tal-emissjonijiet tal-2021, l-2022 u l-2023 rispettivament, għal kull sena tal-fażi pilota, minflok l-emissjonijiet tal-2020 għal kull sena rispettiva. Dan l-approċċ iqis il-benefiċċji ambjentali u tat-trasport internazzjonali mistennija, il-ħtieġa li jiġu pprovduti inċentivi lill-operaturi biex inaqqsu l-impatti ambjentali tagħhom u l-importanza ta' azzjoni bikrija, filwaqt li jitqies ukoll id-daqs tal-kost potenzjali ta' kumpens għall-operaturi Ewropej u kwalunkwe impatt fuq il-kompetittività internazzjonali tagħhom. Fil-fatt, meta mqabbla mal-għażla tas-sena 2020 bħala referenza, ir-referenza għas-snin 2021, 2022 u 2023 rispettivament mistennija li twassal għal effettività ambjentali akbar. Dan għaliex l-emissjonijiet mill-avjazzjoni internazzjonali huma mistennija li jkunu ogħla matul l-2021, l-2022 u l-2023 milli matul l-2020, mhux l-inqas minħabba l-impatt sinifikanti tal-pandemija tal-COVID-19 fuq it-traffiku tal-ajru u l-emissjonijiet.

               F'dan il-kuntest, jeħtieġ li jiġi żgurat li d-differenzi attwali u futuri possibbli bejn il-liġi tal-Unjoni u l-CORSIA jiġu kkunsidrati kif xieraq. In-notifika msemmija hawn fuq jenħtieġ li għalhekk tinkludi referenza għad-differenza nnotifikata abbażi tad-Deċiżjoni tal-Kunsill (UE) 2018/2027. Peress li dik id-differenza, sa fejn għadha rilevanti, tikkonċerna biss l-attribuzzjoni tal-kompetenza tal-Istati vis-à-vis l-operaturi differenti, minħabba ċerti differenzi fid-disinn bejn il-CORSIA u l-EU ETS, in-notifika msemmija hawn fuq jenħtieġ li tirriżerva wkoll il-possibbiltà li tinnotifika differenzi addizzjonali.

               4.Konsistenza ma' politiki oħra tal-Unjoni

               Id-Deċiżjoni proposta hija konsistenti ma' politiki oħrajn tal-Unjoni, b'mod partikolari l-politiki tal-Unjoni għall-enerġija, għall-ambjent u għat-trasport, u tikkomplementahom. Huwa jfakkar fir-rabta bejn il-parteċipazzjoni fil-CORSIA u r-reviżjoni tad-Direttiva tal-EU ETS mill-Parlament Ewropew u l-Kunsill, kif stabbilit fir-Regolament 2017/2392. Madankollu, il-Kummissjoni għadha ma ppreżentatx ir-rapport previst skont l-Artikolu 28b tad-Direttiva tal-ETS u, b'mod aktar ġenerali, id-deċiżjoni futura tal-leġiżlatur f'dan il-qasam għadha mhix magħrufa. Għalhekk, din in-notifika għandha titqies bħala pass intermedju, b'kont meħud tal-Kapitolu 3, il-Paragrafi 3.1.3 u 3.2.1 u l-Appendiċi 1 tal-Anness 16, il-Volum IV tal-Konvenzjoni ta' Chicago.

               Sabiex jiġi żgurat li dan il-pass intermedju ma jippreġudikax deċiżjonijiet ta' politika futuri tal-koleġiżlaturi, in-notifika trid tinkludi referenza għad-differenza diġà notifikata skont id-Deċiżjoni tal-Kunsill (UE) 2018/2027 u l-possibbiltà li jiġu nnotifikati differenzi addizzjonali oħra, kif imsemmi hawn fuq.

               5.Bażi ġuridika

               5.1.Bażi ġuridika proċedurali

               5.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprovdi għal deċiżjonijiet li jistabbilixxu “il-pożizzjonijiet li għandhom jiġu adottati f'isem l-Unjoni f'sede stabbilita bi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               L-Artikolu 218(9) tat-TFUE japplika irrispettivament minn jekk l-Unjoni hix membru tas-sede jew parti għall-ftehim
                  13
               .

               5.1.2.Applikazzjoni għall-każ preżenti

               Skont il-Kapitolu 3, il-Paragrafi 3.1.3 u l-Appendiċi 1 (“Proċeduri Amministrattivi”) tal-Anness 16, il-Volum IV tal-Konvenzjoni, l-Istati huma meħtieġa jinnotifikaw lill-ICAO sat-30 ta' Ġunju 2020 bid-deċiżjoni tagħhom li jipparteċipaw volontarjament, jew li jwaqqfu l-parteċipazzjoni volontarja mill-1 ta' Jannar 2021, u liema alternattiva għażlu, skont il-paragrafu 3.2.1 tal-Anness 16, il-Volum IV, biex jiġu kkalkulati r-rekwiżiti ta' kumpens tal-operaturi tal-ajruplani matul il-perjodu 2021-2023.

               Isegwi minn dawk id-dispożizzjonijiet, li ċerti effetti legali tal-CORSIA, adottati permezz ta' deċiżjoni tal-Kunsill tal-ICAO, il-korp stabbilit bi ftehim, jiddependu fuq il-preżentazzjoni ta' notifiki rilevanti lill-ICAO, u fuq it-termini ta' dawk in-notifiki. Għalhekk, l-adozzjoni ta' pożizzjoni tal-Unjoni fir-rigward ta' tali notifiki taqa' fil-kamp ta' applikazzjoni tal-Artikolu 218(9) tat-TFUE.

               5.2.Bażi ġuridika sostantiva

               Skont l-Artikolu 192(1) u 191 tat-TFUE, l-Unjoni Ewropea għandha tikkontribwixxi, fost l-oħrajn, għat-twettiq tal-objettivi li ġejjin: il-preżervazzjoni, il-ħarsien u t-titjib tal-kwalità tal-ambjent; il-promozzjoni ta' miżuri fil-livell internazzjonali sabiex jittrattaw problemi ambjentali reġjonali jew globali, u b'mod partikolari li jiġġieldu l-bidla fil-klima.

               5.2.1.Prinċipji

               Il-bażi ġuridika sostantiva biex tittieħed deċiżjoni skont l-Artikolu 218(9) tat-TFUE tiddependi primarjament mill-objettiv u mill-kontenut tal-att previst li dwaru tittieħed pożizzjoni f'isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawn l-għanijiet jew il-komponenti jkun jista' jiġi identifikat bħala dak ewlieni, filwaqt li l-ieħor ikun sempliċiment inċidentali, id-deċiżjoni skont l-Artikolu 218(9) tat-TFUE trid tkun imsejsa fuq bażi ġuridika sostantiva waħda, jiġifieri dik rikjesta mill-għan jew mill-komponent ewlieni jew predominanti.

               5.2.2.Applikazzjoni għall-każ preżenti

               L-objettiv ewlieni u l-kontenut tal-att previst jirrelataw mal-politika dwar il-klima, fil-kuntest tal-avjazzjoni internazzjonali.

               Għalhekk, il-bażi ġuridika sostantiva tad-deċiżjoni proposta hija l-Artikolu 192(1) tat-TFUE.

               5.3.Konklużjoni

               Jenħtieġ li l-bażi ġuridika tad-deċiżjoni proposta tkun l-Artikolu 192(1) tat-TFUE, flimkien mal-Artikolu 218(9) tat-TFUE.

               2020/0078 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tittieħed f'isem l-Unjoni Ewropea fl-Organizzazzjoni tal-Avjazzjoni Ċivili Internazzjonali, fir-rigward tan-notifika tal-parteċipazzjoni volontarja fl-Iskema ta' Kumpens u Tnaqqis tal-Karbonju għall-Avjazzjoni Internazzjonali (CORSIA) mill-1 ta' Jannar 2021 u tal-alternattiva magħżula għall-kalkolu tar-rekwiżiti ta' kumpens tal-operaturi tal-ajruplani matul il-perjodu 2021-2023

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 192(1), flimkien mal-Artikolu 218(9) tiegħu,

               Wara li kkunsidra l-proposta mill-Kummissjoni Ewropea,

               Billi:

               (1)Il-Konvenzjoni ta' Chicago dwar l-Avjazzjoni Ċivili Internazzjonali (“il-Konvenzjoni”) li għandha l-għan li tirregola t-trasport bl-ajru internazzjonali, daħlet fis-seħħ fl-4 ta' April 1947. Hija stabbilixxiet l-Organizzazzjoni tal-Avjazzjoni Ċivili Internazzjonali (ICAO).

               (2)L-Istati Membri kollha tal-Unjoni huma Stati Kontraenti tal-Konvenzjoni u membri tal-ICAO, filwaqt li l-Unjoni għandha status ta' osservatur f'ċerti korpi tal-ICAO.

               (3)Il-21 Konferenza tal-Partijiet għall-Konvenzjoni Qafas tan-Nazzjonijiet Uniti dwar it-Tibdil fil-Klima f'Diċembru 2015 adottat il-Ftehim ta' Pariġi li l-objettiv tiegħu huwa li jillimita ż-żieda fit-temperatura globali b'ferm inqas minn 2 °C meta mqabbla mal-livelli preindustrijali, u li jkompli l-isforzi biex jillimita ż-żieda fit-temperatura għal 1.5 °C. Jenħtieġ li s-setturi kollha tal-ekonomija jikkontribwixxu għall-ksib ta' dan it-tnaqqis tal-emissjonijiet, inkluża l-avjazzjoni internazzjonali.

               (4)Fl-2016, id-39 Assemblea tal-ICAO ddeċidiet, permezz tar-Riżoluzzjoni A39-3, li tiżviluppa mekkaniżmu globali bbażat fuq is-suq biex l-emissjonijiet tal-gassijiet b'effett ta' serra mill-avjazzjoni internazzjonali jiġu limitati għal-livelli tagħhom tal-2020. Il-pożizzjoni tal-Unjoni fir-rigward tal-elaborazzjoni u l-adozzjoni ta' dak il-mekkaniżmu u d-diversi elementi dettaljati tiegħu ġiet stabbilita bid-Deċiżjoni tal-Kunsill (UE) 2016/915
                  14
               .

               (5)Fis-27 ta' Ġunju 2018, fl-għaxar laqgħa tal-214-il sessjoni tiegħu, il-Kunsill tal-ICAO adotta l-Ewwel Edizzjoni tal-Volum IV tal-Anness 16 tal-Konvenzjoni: l-Istandards Internazzjonali u l-Prattiki Rakkomandati dwar il-Protezzjoni Ambjentali - Skema ta' Kumpens u Tnaqqis tal-Karbonju għall-Avjazzjoni Internazzjonali (“CORSIA”).

               (6)Fl-2017, id-Direttiva 2003/87/KE
                  15
                ġiet riveduta mill-Parlament Ewropew u mill-Kunsill permezz tar-Regolament (UE) 2017/2392
                  16
                b'mod partikolari biex tħejji l-implimentazzjoni ta' miżura globali bbażata fuq is-suq mill-2021, biex tipprrevedi r-rekwiżiti tal-liġi tal-Unjoni għall-monitoraġġ, ir-rappurtar u l-verifika tal-emissjonijiet għall-finijiet tal-CORSIA, u biex tispeċifika r-rapportar u teżamina mill-ġdid id-dispożizzjonijiet fir-rigward tal-CORSIA.

               (7)Ir-regoli li jinsabu f'CORSIA huma soġġetti li jsiru vinkolanti f'konformità mal-Konvenzjoni u fil-limiti stabbiliti minnha. Huma soġġetti wkoll li jsiru vinkolanti għall-Unjoni u l-Istati Membri tagħha skont il-ftehimiet internazzjonali eżistenti dwar it-trasport bl-ajru.

               (8)Sabiex l-ICAO tqis bis-sħiħ is-sitwazzjoni legali attwali fil-livell tal-Unjoni, l-Istati Membri nnotifikaw differenzi skont id-Deċiżjoni tal-Kunsill (UE) 2018/2027
                  17
               . Skont dawk in-notifiki, id-Direttiva 2003/87/KE, fl-istat attwali tagħha, tapplika irrispettivament min-nazzjonalità tal-operatur tal-ajruplani u fil-prinċipju tkopri titjiriet li jitilqu minn jew li jaslu f'ajrudrom li jinsab fit-territorju ta' Stat Membru li għalih japplika t-Trattat. Id-Direttiva 2003/87/KE tapplika mingħajr distinzjoni għal titjiriet fi ħdan u bejn l-Istati Membri u/jew pajjiżi taż-ŻEE. Dawk il-prinċipji japplikaw kemm għar-rekwiżiti tal-Monitoraġġ, ir-Rappurtar u l-Verifika (MRV) kif ukoll għar-rekwiżiti ta' kumpens,

               (9)Soġġett għal dawn id-differenzi, ir-rekwiżiti tal-MRV kif stabbiliti fil-CORSIA, applikabbli mill-1 ta' Jannar 2019, ġew inkorporati fil-leġiżlazzjoni tal-Unjoni
                  18
               . Skont din il-leġiżlazzjoni, id-data dwar l-emissjonijiet se tinġabar u tiġi trażmessa lis-Segretarjat tal-ICAO fir-rigward tal-emissjonijiet matul il-fażi pilota.

               (10)Skont il-Kapitolu 3, il-Paragrafi 3.1.3 u l-Appendiċi 1 (“Proċeduri Amministrattivi”) tal-Anness 16, il-Volum IV tal-Konvenzjoni, l-Istati huma meħtieġa jinnotifikaw lill-ICAO sat-30 ta' Ġunju 2020 bid-deċiżjoni tagħhom li jipparteċipaw volontarjament, jew li jwaqqfu l-parteċipazzjoni volontarja mill-1 ta' Jannar 2021, u liema alternattiva għażlu, skont il-paragrafu 3.2.1 tal-Anness 16, il-Volum IV, biex jiġu kkalkulati r-rekwiżiti ta' kumpens tal-operaturi tal-ajruplani matul il-perjodu 2021-2023.

               (11)Isegwi minn dawk id-dispożizzjonijiet, li ċerti effetti legali tal-CORSIA, adottati permezz ta' deċiżjoni tal-Kunsill tal-ICAO, il-korp stabbilit bi ftehim, jiddependu fuq il-preżentazzjoni ta' notifiki rilevanti lill-ICAO, u fuq it-termini ta' dawk in-notifiki. Għalhekk, l-adozzjoni ta' pożizzjoni tal-Unjoni fir-rigward ta' tali notifiki taqa' fil-kamp ta' applikazzjoni tal-Artikolu 218(9) tat-TFUE.

               (12)F'dan ir-rigward, huwa xieraq li tiġi stabbilita l-pożizzjoni li għandha tittieħed f'isem l-Unjoni, filwaqt li jiġi kkunsidrat ir-rekwiżit ta' notifika msemmi hawn fuq, b'mod partikolari minħabba li l-parteċipazzjoni volontarja fil-CORSIA u l-għażla tal-għażla skont il-paragrafu 3.2.1 tal-Anness 16, il-Volum IV għall-Konvenzjoni jista' jinfluwenza b'mod deċiżiv id-drittijiet u l-obbligi f'qasam kopert mil-liġi tal-Unjoni, b'mod partikolari d-Direttiva 2003/87/KE tal-Parlament Ewropew u tal-Kunsill u d-Direttiva (UE) 2018/2001 tal-Parlament Ewropew u tal-Kunsill dwar il-promozzjoni tal-użu tal-enerġija minn sorsi rinnovabbli
                  19
               .

               (13)L-Unjoni u l-Istati Membri tagħha iddikjaraw ripetutament
                  20
                li huma lesti li jipparteċipaw fil-CORSIA mill-1 ta' Jannar 2021.

               (14)Il-parteċipazzjoni volontarja fil-CORSIA timplika wkoll li għandha tintgħażel alternattiva, skont il-paragrafu 3.2.1 tal-Anness 16, il-Volum IV, tal-Konvenzjoni, għall-kalkolu tar-rekwiżiti ta' kumpens tal-operaturi tal-ajruplani matul il-perjodu 2021-2023. F'dan ir-rigward, huwa xieraq li l-kalkoli jiġu bbażati fuq l-emissjonijiet matul l-2021, l-2022 u l-2023 rispettivament. Din l-għażla x'aktarx li tinvolvi benefiċċju akbar, kemm mil-lat ambjentali kif ukoll għat-trasport internazzjonali, mill-għażla l-oħra disponibbli, jiġifieri li l-kalkoli jiġu bbażati fuq l-emissjonijiet matul l-2020, peress li l-emissjonijiet mill-avjazzjoni internazzjonali huma mistennija li jkunu ogħla matul l-2021, l-2022 u l-2023 milli matul l-2020 u b'hekk iwasslu għal rekwiżiti ta' kumpens akbar. Dan jiżgura wkoll kontinwità akbar meta wieħed iżomm f'moħħu li, għas-snin mill-2024, il-punt 3.2.2 tal-Anness 16, il-Volum IV, jipprovdi bl-istess mod għal kalkolu bbażat fuq is-sena rispettiva.

               (15)L-għażla tal-emissjonijiet tal-2021, l-2022 u l-2023 rispettivament għall-kalkolu tar-rekwiżiti ta' kumpens tapplika matul il-perjodu 2021-2023 għall-operaturi kollha tal-ajruplani li ġew attribwiti lill-Istat Membru kkonċernat.

               (16)Kif imsemmi hawn fuq, is-sistema tad-Direttiva 2003/87/KE bħalissa hija differenti f'ċerti modi minn dik tal-CORSIA. L-Artikolu 28b tad-Direttiva 2003/87/KE jirrikjedi li l-Kummissjoni tippreżenta rapport lill-Parlament Ewropew u lill-Kunsill li jikkunsidra modi kif l-CORSIA għandha tiġi implimentata fl-Unjoni permezz ta' reviżjoni tad-Direttiva, konsistenti mal-impenn tal-Unjoni għat-tnaqqis tal-emissjonijiet ta' gassijiet serra għall-2030 mal-ekonomija kollha, bl-għan li jiġu ppreservati l-effettività u l-integrità ambjentali tal-azzjoni klimatika tal-Unjoni. Għal dak il-għan, fi żmien sena mill-adozzjoni mill-ICAO tal-istrumenti legali rilevanti u qabel dawn isiru operattivi, il-Kummissjoni għandha tippreżenta rapport lill-Parlament Ewropew u lill-Kunsill li fih tivvaluta, fost l-oħrajn, l-ambizzjoni u l-integrità ambjentali tal-istrument tal-ICAO. Fejn xieraq, ir-rapport għandu jiġi akkumpanjat minn proposta leġiżlattiva. Il-Kummissjoni għadha ma ppreżentatx dan ir-rapport.

               (17)F'dan il-kuntest, huwa meħtieġ li jiġi żgurat li d-differenzi attwali u futuri possibbli bejn il-liġi tal-Unjoni u l-CORSIA jiġu kkunsidrati kif xieraq, bil-għan li tinżamm is-sistema tal-Unjoni kif meħtieġ, inkluża l-libertà tal-leġiżlatur li jiddeċiedi dwar l-iskema futura tal-Unjoni applikabbli għaż-żona kkonċernata. F'dan ir-rigward, il-Parlament Ewropew talab lill-Kummissjoni u lill-Istati Membri
                  21
                biex jissalvagwardjaw l-awtonomija leġiżlattiva tal-UE fl-implimentazzjoni tad-Direttiva 2003/87/KE.

               (18)In-notifika msemmija hawn fuq jenħtieġ li għalhekk tinkludi referenza għad-differenza nnotifikata abbażi tad-Deċiżjoni tal-Kunsill (UE) 2018/2027, li tapplika għall-kwistjonijiet koperti mill-parteċipazzjoni volontarja. Peress li dik id-differenza, sa fejn għadha rilevanti, tikkonċerna biss l-attribuzzjoni tal-kompetenza tal-Istati vis-à-vis l-operaturi differenti, in-notifika msemmija hawn fuq jenħtieġ li tirriżerva wkoll il-possibbiltà li tinnotifika differenzi addizzjonali.

               (19)Il-pożizzjoni tal-Unjoni jenħtieġ li tiġi espressa mill-Istati Membri tal-Unjoni li huma membri tal-ICAO.

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tittieħed f'isem l-Unjoni fid-dawl tal-Kapitolu 3, il-Paragrafi 3.1.3 u 3.2.1 u l-Appendiċi 1 tal-Anness 16, il-Volum IV, għall-Konvenzjoni ta' Chicago dwar l-Avjazzjoni Ċivili Internazzjonali u li tikkonċerna n-notifika lill-Organizzazzjoni tal-Avjazzjoni Ċivili Internazzjonali fir-rigward ta'

               - il-parteċipazzjoni volontarja tal-Istati Membri fl-Iskema ta' Kumpens u Tnaqqis tal-Karbonju għall-Avjazzjoni Internazzjonali minn Jannar 2021 u

               - l-alternattiva magħżula għall-kalkolu tar-rekwiżiti ta' kumpens tal-operaturi tal-ajruplani matul il-perjodu 2021-2023,

               hija stabbilita fl-Anness għal din id-Deċiżjoni.

               Artikolu 2

               Il-pożizzjoni msemmija fl-Artikolu 1 għandha tiġi espressa mill-Istati Membri tal-Unjoni li huma membri tal-Organizzazzjoni tal-Avjazzjoni Ċivili Internazzjonali.

               Artikolu 3

               Din id-Deċiżjoni hija indirizzata lill-Istati Membri.

               Magħmul fi Brussell,

                  Għall-Kunsill

                  Il-President

                     (1)

                        Il-Paragrafu 3.1.3 jirreferi għall-“inklużjoni tal-Istat fid-dokument tal-ICAO intitolat ‘CORSIA States for Chapter 3 State Pairs'”. Il-paragrafu jinkludi nota li tispeċifika li d-dokument inkwistjoni jiġbor “Stati li vvolontarjaw li jipparteċipaw matul il-perjodi ta' konformità mill-1 ta' Jannar 2021 sal-31 ta' Diċembru 2026”. Ta’ min wieħed jinnota wkoll li l-Appendiċi 1 jirrikjedi li l-Istati jinnotifikaw lill-ICAO bi kwalunkwe deċiżjoni li ma jkomplux il-parteċipazzjoni volontarja sat-30 ta' Ġunju ta' kull sena qabel is-sena fejn il-parteċipazzjoni volontarja tkun se titwaqqaf.

                     (2)

                        Id-Direttiva 2008/101/KE tal-Parlament Ewropew u tal-Kunsill tad-19 ta' Novembru 2008 li temenda d-Direttiva 2003/87/KE sabiex tinkludi l-attivitajiet tal-avjazzjoni fl-iskema għall-iskambju ta' kwoti tal-emissjonijiet ta' gassijiet serra ġewwa l-Komunità, ĠU L 8, 13.1.2009, p. 3.

                     (3)

                        Fil-każ li ma tiġi adottata l-ebda emenda għad-Direttiva tal-EU ETS mill-Parlament Ewropew u l-Kunsill sa Diċembru 2023, minn hemm 'il quddiem l-EU ETS għall-avjazzjoni awtomatikament terġa' lura għall-kamp ta' applikazzjoni inizjali tagħha, jiġifieri li tkopri t-titjiriet kollha li jitilqu minn ajruporti fl-Istati Membri tal-UE u l-Istati tal-EFTA kollha u li jaslu f'ajruporti oħra fl-UE/EFTA jew f'pajjiżi terzi u, jekk mhux eżentati permezz ta' leġiżlazzjoni delegata, it-titjiriet li jidħlu f'ajruporti fl-UE/EFTA minn pajjiżi terzi.

                     (4)

                        L-Artikolu 3 tal-Ftehim ta' Pariġi.

                     (5)

                        Id-Deċiżjoni tal-Kunsill (UE) 2016/915 tat-30 ta' Mejju 2016 dwar il-pożizzjoni li għandha tittieħed f'isem l-Unjoni Ewropea fir-rigward tal-istrument internazzjonali li għandu jitfassal fi ħdan il-korpi tal-ICAO u maħsub biex iwassal għall-implimentazzjoni mill-2020 ta' miżura globali unika bbażata fuq is-suq għall-emissjonijiet mill-avjazzjoni internazzjonali, ĠU L 153, 10.6.2016, p. 32.

                     (6)

                        Ir-Regolament (UE) 2017/2392 tal-Parlament Ewropew u tal-Kunsill tat-13 ta' Diċembru 2017 li jemenda d-Direttiva 2003/87/KE biex jitkomplew il-limitazzjonijiet attwali tal-kamp ta' applikazzjoni fl-attivitajiet tal-avjazzjoni u ssir il-preparazzjoni biex tiġi implimentata miżura globali bbażata fuq is-suq mill-2021, ĠU L 350, 29.12.2017, p. 7.

                     (7)

                        Id-Direttiva 2003/87/KE tal-Parlament Ewropew u tal-Kunsill tat-13 ta' Ottubru 2003 li tistabbilixxi sistema għall-iskambju ta' kwoti ta' emissjonijiet ta' gassijiet serra ġewwa l-Unjoni u li temenda d-Direttiva 96/61/KE, ĠU L 275, 25.10.2003, p. 32.

                     (8)

                        Id-Deċiżjoni tal-Kunsill (UE) 2018/2027 tad-29 ta' Novembru 2018 dwar il-pożizzjoni li għandha tittieħed f'isem l-Unjoni Ewropea fl-Organizzazzjoni tal-Avjazzjoni Ċivili Internazzjonali, fir-rigward tal-Ewwel Edizzjoni tal-Istandards Internazzjonali u l-Prattiki Rakkomandati dwar il-Ħarsien Ambjentali — Skema ta' Kumpens u Tnaqqis tal-Karbonju għall-Avjazzjoni Internazzjonali (CORSIA), ĠU L 325, 20.12.2018, p. 25.

                     (9)

                        Ir-Regolament (UE) 2017/2392 tal-Parlament Ewropew u tal-Kunsill tat-13 ta' Diċembru 2017 li jemenda d-Direttiva 2003/87/KE biex jitkomplew il-limitazzjonijiet attwali tal-kamp ta' applikazzjoni fl-attivitajiet tal-avjazzjoni u ssir il-preparazzjoni biex tiġi implimentata miżura globali bbażata fuq is-suq mill-2021, ĠU L 350, 29.12.2017, p. 7.

                     (10)

                        Proposta tal-Kummissjoni għal Regolament tal-Parlament Ewropew u tal-Kunsill li jistabbilixxi l-qafas biex tinkiseb in-newtralità klimatika u li jemenda r-Regolament (UE) 2018/1999 (“il-Liġi Ewropea dwar il-Klima”) tal-4 ta' Marzu 2020, COM(2020) 80.

                     (11)

                        Ir-Riżoluzzjoni tal-Parlament Ewropew tat-28 ta' Novembru 2019 dwar il-Konferenza tan-NU tal-2019 dwar it-Tibdil fil-Klima li saret f'Madrid, fi Spanja (COP 25), P9_TA(2019)0079.

                     (12)

                        Id-Direttiva (UE) 2018/2001 tal-Parlament Ewropew u tal-Kunsill tal-11 ta' Diċembru 2018 dwar il-promozzjoni tal-użu tal-enerġija minn sorsi rinnovabbli, ĠU L 328, 21.12.2018, p. 82.

                     (13)

                        Is-Sentenza tal-Qorti tal-Ġustizzja tas-7 ta' Ottubru 2014, Il-Ġermanja vs Il-Kunsill, C-399/12, ECLI:EU:C:2014:2258, il-paragrafu 64.

                     (14)

                        Id-Deċiżjoni tal-Kunsill (UE) 2016/915 ta' Mejju 2016 dwar il-pożizzjoni li għandha tittieħed f'isem l-Unjoni Ewropea fir-rigward tal-istrument internazzjonali li għandu jitfassal fi ħdan il-korpi tal-ICAO u maħsub biex iwassal għall-implimentazzjoni mill-2020 ta' miżura globali unika bbażata fuq is-suq għall-emissjonijiet mill-avjazzjoni internazzjonali (ĠU L 153, 10.6.2016, p. 32).

                     (15)

                        Id-Direttiva 2003/87/KE tal-Parlament Ewropew u tal-Kunsill tat-13 ta' Ottubru 2003 li tistabbilixxi sistema għall-iskambju ta' kwoti ta' emissjonijiet ta' gassijiet serra ġewwa l-Unjoni u li temenda d-Direttiva 96/61/KE (ĠU L 275, 25.10.2003, p. 32).

                     (16)

                        Ir-Regolament (UE) 2017/2392 tal-Parlament Ewropew u tal-Kunsill tat-13 ta' Diċembru 2017 li jemenda d-Direttiva 2003/87/KE biex jitkomplew il-limitazzjonijiet attwali tal-kamp ta' applikazzjoni fl-attivitajiet tal-avjazzjoni u ssir il-preparazzjoni biex tiġi implimentata miżura globali bbażata fuq is-suq mill-2021, ĠU L 350, 29.12.2017, p. 7.

                     (17)

                        Id-Deċiżjoni tal-Kunsill (UE) 2018/2027 tad-29 ta' Novembru 2018 dwar il-pożizzjoni li għandha tittieħed f'isem l-Unjoni Ewropea fl-Organizzazzjoni tal-Avjazzjoni Ċivili Internazzjonali, fir-rigward tal-Ewwel Edizzjoni tal-Istandards Internazzjonali u l-Prattiki Rakkomandati dwar il-Ħarsien Ambjentali — Skema ta' Kumpens u Tnaqqis tal-Karbonju għall-Avjazzjoni Internazzjonali (CORSIA) (ĠU L 325, 20.12.2018, p. 25).

                     (18)

                        Ir-Regolament ta' Implimentazzjoni tal-Kummissjoni (UE) 2018/2066 tad-19 ta' Diċembru 2018 dwar il-monitoraġġ u r-rapportar ta' emissjonijiet ta' gassijiet serra skont id-Direttiva 2003/87/KE tal-Parlament Ewropew u tal-Kunsill u li jemenda r-Regolament tal-Kummissjoni (UE) Nru 601/2012 (ĠU L 334, 31.12.2018, p. 1), ir-Regolament ta' Implimentazzjoni tal-Kummissjoni (UE) 2018/2067 tad-19 ta' Diċembru 2018 dwar il-verifika tad-data u l-akkreditament tal-verifikaturi skont id-Direttiva 2003/87/KE tal-Parlament Ewropew u tal-Kunsill (ĠU L 334, 31.12.2018, p. 94) u r-Regolament Delegat tal-Kummissjoni (UE) 2019/1603 tat-18 ta' Lulju 2019 li jissupplimenta d-Direttiva 2003/87/KE tal-Parlament Ewropew u tal-Kunsill fir-rigward tal-miżuri adottati mill-Organizzazzjoni tal-Avjazzjoni Ċivili Internazzjonali għall-monitoraġġ, ir-rappurtar u l-verifika tal-emissjonijiet mill-avjazzjoni għall-finijiet tal-implimentazzjoni ta' miżura globali bbażata fuq is-suq (ĠU L 250, 30.9.2019, p. 10).

                     (19)

                        Id-Direttiva (UE) 2018/2001 tal-Parlament Ewropew u tal-Kunsill tal-11 ta' Diċembru 2018 dwar il-promozzjoni tal-użu tal-enerġija minn sorsi rinnovabbli, ĠU L 328, 21.12.2018, p. 82.

                     (20)

                        Eż. “Id-Dikjarazzjoni ta' Bratislava” (approvata mill-COREPER, ST 12029/16 (Anness I)), ICAO A39- WP/414 (approvata mill-COREPER, ST 12029/16 (Anness II)), ICAO A40- WP/102 (approvata mill-Kunsill, ST 10227/1/19 (dokument mehmuż H)).

                     (21)

                        Riżoluzzjoni tal-Parlament Ewropew tat-28 ta' Novembru 2019 dwar il-Konferenza tan-NU tal-2019 dwar it-Tibdil fil-Klima li saret f'Madrid, fi Spanja (COP 25), P9_TA(2019)0079.

    ---documentbreak---

               IL-KUMMISSJONI EWROPEA
            Brussell, 13.5.2020
            COM(2020) 194 final
            ANNESS
            ta' [...]
            Proposta għal Deċiżjoni tal-Kunsill
            dwar il-pożizzjoni li għandha tittieħed f'isem l-Unjoni Ewropea fl-Organizzazzjoni tal-Avjazzjoni Ċivili Internazzjonali, fir-rigward tan-notifika tal-parteċipazzjoni volontarja fl-Iskema ta' Kumpens u Tnaqqis tal-Karbonju għall-Avjazzjoni Internazzjonali (CORSIA) mill-1 ta' Jannar 2021 u tal-alternattiva magħżula għall-kalkolu tar-rekwiżiti ta' kumpens tal-operaturi tal-ajruplani matul il-perjodu 2021-2023

               ANNESS

               Sa mhux aktar tard mit-30 ta’ Ġunju 2020, kull Stat Membru għandu jinnotifika dan li ġej:

               –Skont il-Kapitolu 2, il-paragrafu 3.1.3 u l-Appendiċi 1 tal-Kapitolu 3 tal-Anness 16, il-Volum IV tal-Konvenzjoni, [Stat Membru] jiddikjara l-parteċipazzjoni volontarja tiegħu fl-Iskema ta' Kumpens u Tnaqqis tal-Karbonju għall-Avjazzjoni Internazzjonali (CORSIA) mill-1 ta’ Jannar 2021.

               –Għall-finijiet ta’ kalkolu tar-rekwiżiti ta’ kumpens tal-operatur tal-ajruplani matul il-perjodu 2021-2023, skont il-paragrafu 3.2.1 u l-Appendiċi 1 tal-Kapitolu 3 tal-Anness 16, il-Volum IV, tal-Konvenzjoni, l-alternattiva magħżula hija OE = l-emissjonijiet ta’ CO2 tal-operatur tal-ajruplan koperti b’3.1 fis-sena partikolari y.

               –Dawn in-notifiki ma jippreġudikawx id-differenzi li ġew notifikati minn [Stat Membru] [*] kif ukoll id-differenzi addizzjonali li jistgħu jiġu nnotifikati f’data aktar tard.

               * Irreferi għan-notifika li saret skont id-Deċiżjoni tal-Kunsill (UE) 2018/2027.


               IL-KUMMISSJONI EWROPEA
            Brussell, 15.5.2020
            COM(2020) 196 final
            2020/0080(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea fl-Organizzazzjoni Dinjija Doganali (WCO) fir-rigward tal-adozzjoni ta’ Noti ta’ Spjegazzjoni, Opinjonijiet ta’ Klassifikazzjoni jew pariri oħra dwar l-interpretazzjoni tas-Sistema Armonizzata u rakkomandazzjonijiet biex tiġi żgurata uniformità fl-interpretazzjoni tas-Sistema Armonizzata skont il-Konvenzjoni dwar is-Sistema Armonizzata

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna deċiżjoni qafas li tistabbilixxi l-pożizzjoni li għandha tittieħed f’isem l-Unjoni fil-laqgħat fl-Organizzazzjoni Dinjija Doganali (WCO) dwar it-tħejjija u l-adozzjoni ta’ Noti ta’ Spjegazzjoni, Opinjonijiet ta’ Klassifikazzjoni, pariri oħra dwar l-interpretazzjoni tas-Sistema Armonizzata u rakkomandazzjonijiet biex tiġi żgurata uniformità fl-interpretazzjoni u fl-applikazzjoni tas-Sistema Armonizzata skont il-Konvenzjoni dwar is-Sistema Armonizzata (il-Konvenzjoni SA).

               2.Kuntest tal-proposta

               2.1.Il-Konvenzjoni Internazzjonali dwar is-Sistema Armonizzata għad-Deskrizzjoni u Kodifikazzjoni ta’ Merkanzija

               Il-Konvenzjoni Internazzjonali dwar is-Sistema Armonizzata għad-Deskrizzjoni u Kodifikazzjoni ta’ Merkanzija (“il-Konvenzjoni SA”) għandha l-għan li tiffaċilita l-kummerċ internazzjonali u l-ġbir, it-tqabbil u l-analiżi tal-istatistika, b’mod partikolari dik dwar il-kummerċ internazzjonali. Bħala Anness din tinkludi n-Nomenklatura tas-SA li hija sistema armonizzata internazzjonali li tippermetti lill-pajjiżi parteċipanti jikklassifikaw oġġetti tal-kummerċ fuq bażi komuni għal skopijiet doganali. B’mod partikolari, in-Nomenklatura tas-SA tinkludi d-deskrizzjoni tal-oġġetti, li jidhru bħala intestaturi u subintestaturi, u l-kodiċijiet numeriċi relatati tagħhom, fuq il-bażi ta’ sistema ta’ kodiċi b’sitt ċifri. In-Nomenklatura tas-SA tiġi riveduta kull ħames snin
                  1
               . Din hija applikata minn aktar minn 190 amministrazzjoni minn madwar id-dinja; konsegwentement, aktar minn 98 % tal-oġġetti tal-kummerċ kollha fid-dinja jiġu klassifikati skont din.

               Il-Konvenzjoni SA daħlet fis-seħħ fl-1 ta’ Jannar 1988.

               L-Unjoni Ewropea u l-Istati Membri kollha huma partijiet għall-Ftehim
                  2
               .

               2.2.L-Organizzazzjoni Dinjija Doganali (WCO)

               L-Organizzazzjoni Dinjija Doganali (WCO), imwaqqfa fl-1952 bħala l-Kunsill għall-Kooperazzjoni Doganali, hija korp intergovernattiv indipendenti li għandu l-missjoni li jsaħħaħ l-effikaċja u l-effiċjenza tal-amministrazzjonijiet Doganali. Hija tirrappreżenta 183 Amministrazzjoni doganali minn madwar id-dinja. Il-korp governattiv tad-WCO huwa l-Kunsill. Kull Membru tal-Kunsill għandu vot wieħed. Id-deċiżjonijiet tal-Kunsill jittieħdu b’maġġoranza ta’ żewġ terzi tal-Membri preżenti u intitolati għall-vot. L-Unjoni teżerċita drittijiet u obbligi simili għas-sħubija ad interim fid-WCO sakemm tidħol fis-seħħ l-emenda tal-Konvenzjoni li tistabbilixxi Kunsill għall-Kooperazzjoni Doganali.

               Il-Kumitat tas-Sistema Armonizzata (HSC) huwa kumitat tekniku responsabbli mill-ħidma preparatorja relatata mal-Konvenzjoni SA. Il-kompiti ewlenin tal-HSC huma dawn li ġejjin:

               ·Iħejji n-Noti ta’ Spjegazzjoni, l-Opinjonijiet ta’ Klassifikazzjoni jew pariri oħra bħala gwida għall-interpretazzjoni tas-Sistema Armonizzata, u jeżerċita tali setgħat u funzjonijiet oħra fir-rigward tas-Sistema Armonizzata li l-Kunsill tad-WCO jew il-Partijiet Kontraenti jqisu meħtieġa. Huwa jista’ jwaqqaf korpi preparatorji bħal Sottokumitati jew Gruppi ta’ Ħidma.

               ·Iħejji rakkomandazzjonijiet biex tiġi żgurata uniformità fl-interpretazzjoni u fl-applikazzjoni tat-testi legali tas-Sistema Armonizzata, inkluż billi jsib soluzzjonijiet għal tilwimiet dwar il-klassifikazzjoni bejn il-Partijiet Kontraenti, u b’hekk jiffaċilita l-kummerċ;

               ·Jipproponi emendi u aġġornamenti għas-Sistema Armonizzata biex din tirrifletti l-iżviluppi fit-teknoloġija u t-tibdiliet fix-xejriet tal-kummerċ kif ukoll ħtiġijiet oħra tal-utenti tas-Sistema Armonizzata;

               ·Jippromwovi l-applikazzjoni mifruxa tas-Sistema Armonizzata u jeżamina mistoqsijiet ġenerali u kwistjonijiet ta’ politika relatati magħha.

               L-Unjoni u l-Istati Membri tagħha flimkien għandhom vot wieħed biss fl-HSC. Id-deċiżjonijiet tal-HSC dwar kwistjonijiet koperti minn din id-deċiżjoni qafas jittieħdu b’maġġoranza sempliċi.

               Skont l-Artikolu 8(2) tal-Konvenzjoni SA, in-Noti ta’ Spjegazzjoni, l-Opinjonijiet ta’ Klassifikazzjoni, pariri oħra dwar l-interpretazzjoni tas-Sistema Armonizzata u rakkomandazzjonijiet biex tiġi żgurata uniformità fl-interpretazzjoni u fl-applikazzjoni tas-Sistema Armonizzata, imħejjija matul sessjoni tal-HSC, jitqiesu bħala approvati mill-Kunsill tad-WCO jekk, mhux aktar tard mit-tmiem tat-tieni xahar wara x-xahar li fih is-sessjoni li fiha ġew adottati ngħalqet, l-ebda Parti Kontraenti tal-Konvenzjoni SA ma tkun innotifikat lis-Segretarju Ġenerali tad-WCO t-talba tagħha li din il-kwistjoni tiġi riferuta lill-Kunsill tad-WCO.

               Skont l-Artikolu 8(3) tal-Konvenzjoni SA, fejn kwistjoni tiġi riferuta lill-Kunsill skont id-dispożizzjonijiet tal-paragrafu 2 ta’ dan l-Artikolu, il-Kunsill għandu japprova dawn in-Noti ta’ Spjegazzjoni, l-Opinjonijiet ta’ Klassifikazzjoni, pariri jew rakkomandazzjonijiet oħra, sakemm kwalunkwe Membru tal-Kunsill li jkun Parti Kontraenti għal din il-Konvenzjoni ma jkunx talab li jkunu riferuti sħaħ jew parzjalment lill-Kumitat sabiex jiġu eżaminati mill-ġdid.

               2.3.L-atti previsti

               Skont l-Artikolu 6(2) tal-Konvenzjoni SA, l-HSC normalment jiltaqa’ darbtejn fis-sena. Fil-prattika, il-laqgħat tal-HSC isiru f’Marzu u f’Settembru.

               Id-deċiżjoni qafas proposta tikkonċerna l-atti li ġejjin, li huma meqjusa u adottati provviżorjament mill-HSC, soġġetti għall-approvazzjoni mill-Kunsill tad-WCO permezz ta’ “proċedura ta’ silenzju”:

               (a)Noti ta’ Spjegazzjoni, li jiċċaraw l-interpretazzjoni tan-noti, tal-intestaturi u tas-subintestaturi tan-Nomenklatura tas-SA,

               (b)Opinjonijiet ta’ Klassifikazzjoni, li jirriflettu d-deċiżjonijiet meħuda mill-HSC fir-rigward tal-klassifikazzjoni ta’ prodotti speċifiċi,

               (c)Pariri u rakkomandazzjonijiet oħra li jikkonċernaw il-klassifikazzjoni ta’ oġġetti fin-Nomenklatura tas-SA, bħal deċiżjonijiet ta’ klassifikazzjoni jew gwida oħra adottati mill-HSC.

               Skont l-Artikolu 34 7.(a)(iii) tar-Regolament (UE) Nru 952/2013 tal-Parlament Ewropew u tal-Kunsill tad-9 ta’ Ottubru 2013 li jistabbilixxi l-Kodiċi Doganali tal-Unjoni
                  3
               , l-awtoritajiet doganali tal-Istati Membri għandhom jirrevokaw id-deċiżjonijiet BTI tagħhom meta ma jibqgħux kompatibbli mal-interpretazzjoni tan-Nomenklatura tas-SA li tirriżulta minn deċiżjonijiet ta’ klassifikazzjoni, opinjonijiet ta’ klassifikazzjoni jew emendi tan-noti ta’ spjegazzjoni tan-Nomenklatura tas-SA, b’effett mid-data tal-pubblikazzjoni tal-Komunikazzjoni tal-Kummissjoni fis-serje “C” ta’ Il-Ġurnal Uffiċjali tal-Unjoni Ewropea.

               3.Il-pożizzjoni li għandha tittieħed f’isem l-Unjoni

               3.1. Restrizzjonijiet prattiċi fil-formazzjoni tat-tħejjija u l-adozzjoni tal-pożizzjonijiet tal-UE

               F’kull waħda miż-żewġ laqgħat annwali tiegħu, l-HSC jittratta għadd konsiderevoli ta’ kwistjonijiet tekniċi ħafna. It-Tabella 1 turi, għall-aħħar tliet snin, il-volum ta’ deċiżjonijiet meħuda mill-HSC, skont it-tip ta’ deċiżjoni.

               Tabella 1 Deċiżjonijiet tal-HSC skont it-tip

                        Laqgħa

                        HSC/59

                        HSC/60

                        HSC/61

                        HSC/62

                        HSC/63
                           4

                        HSC/64

                        Data
                           5

                        13-24/3/2017

                        25/9-6/10/2017

                        1-16/3/2018

                        13-28/9/2018

                        14-29/3/2019

                        16-27/9/2019

                        Emendi tas-SA
                           6

                        13

                        9

                        9

                        29

                        44

                        2

                        Noti ta’ Spjegazzjoni

                        10

                        21

                        7

                        14

                        16

                        8

                        Opinjonijiet ta’ Klassifikazzjoni

                        22

                        19

                        26

                        13

                        21

                        7

                        Deċiżjonijiet ta’ Klassifikazzjoni

                        48

                        35

                        38

                        37

                        29

                        39

                        Subtotal

                        80

                        75

                        71

                        64

                        66

                        54

                        Total

                        93

                        84

                        80

                        93

                        110

                        56

               L-Unjoni hija waħda mill-kontributuri ewlenin għall-ħidma tal-HSC, peress li tippreżenta ammont kbir ta’ proposti u suġġetti (kwistjonijiet jew tilwim ta’ klassifikazzjoni ma’ pajjiżi terzi, proposti għal emendi tan-Noti ta’ Spjegazzjoni tas-SA) li huma inkorporati regolarment fl-aġenda tal-HSC.

               Sal-lum ġie segwit approċċ flessibbli u prammatiku sabiex jiġu ggarantiti l-aħjar tħejjija, preżentazzjoni u difiża effettiva tal-pożizzjonijiet tal-Unjoni fid-WCO. L-ewwel nett, l-esperti tal-klassifikazzjoni tal-Kummissjoni janalizzaw b’mod sistematiku l-kwistjonijiet, jeżaminaw mill-ġdid il-prattika tal-klassifikazzjoni tal-Istati Membri u jħejju l-abbozzi ta’ pożizzjonijiet. Dawn imbagħad jiġu diskussi ma’ esperti mill-Istati Membri fil-Grupp ta’ Esperti Doganali u adattati, kif meħtieġ, bil-ħsieb li tiġi stabbilita pożizzjoni kkoordinata (quddiem il-Grupp ta’ Ħidma presessjonali tal-HSC). Dan huwa kkomplementat, meta meħtieġ, b’konsultazzjonijiet esterni (ma’ assoċjazzjonijiet Ewropej tal-kummerċ jew partijiet ikkonċernati oħra) u/jew koordinazzjoni fuq il-post.

               Il-parteċipazzjoni effettiva tal-Unjoni fl-HSC tirrikjedi kooperazzjoni intensifikata u effiċjenti bejn l-Istituzzjonijiet. Dan huwa partikolarment minnu, minħabba l-volum għoli u l-karattru tekniku ħafna tal-kwistjonijiet ittrattati mill-HSC. Barra minn hekk, il-perjodu ta’ żmien bejn id-disponibbiltà tad-dokumenti u d-diskussjoni attwali fil-laqgħat tal-HSC huwa limitat ħafna.

               Ir-regoli ta’ proċedura tal-HSC (Artikolu 10) jistipulaw li s-Segretarjat għandu jirċievi l-punti mressqa mill-Membri mill-inqas tmien ġimgħat qabel ma tibda dik is-sessjoni. Jekk le, dawn jiddaħħlu f’lista addizzjonali u huwa l-HSC li għandu jiddeċiedi jekk jinkludihomx jew le fl-aġenda. Din ir-regola hija rrispettata. Madankollu, sabiex id-dokumenti ta’ ħidma mħejjija mis-Segretarjat tad-WCO jkunu disponibbli, l-istess regoli ta’ proċedura jistipulaw li “fil-prinċipju, id-dokumenti ta’ ħidma bażiċi kollha għandhom jintbagħtu lill-Membri tal-Kumitat mill-inqas 30 jum qabel id-data tal-ftuħ tas-sessjoni.” Il-prattika turi li ħafna drabi din ir-regola ma tiġix irrispettata, minkejja l-istediniet imtennija lis-Segretarjat tad-WCO. Barra minn hekk, jekk id-dokumenti bażiċi jkunu disponibbli sad-data ta’ skadenza msemmija hawn fuq, id-dokumenti komplementari jistgħu jkunu disponibbli f’data aktar tard. Dokumenti ġodda bħal dawn jistgħu jipprovdu informazzjoni teknika addizzjonali importanti, interpretazzjoni legali, jew dokument ta’ pożizzjoni ppreżentati minn Partijiet Kontraenti jew partijiet ikkonċernati oħra bħal Organizzazzjonijiet internazzjonali, fuq l-inizjattiva tagħhom stess jew fuq l-istedina tas-Segretarjat tad-WCO.

               It-Tabella 2 turi s-sitwazzjoni attwali fir-rigward tad-disponibbiltà tad-dokumenti ta’ ħidma għall-HSC għall-aħħar tliet snin.

               Tabella 2 Disponibbiltà tad-dokumenti ta’ ħidma

               HSC (żewġ laqgħat/sena)

                        Laqgħa

                        Data
                           7

                        Punti għal deċiżjoni

                        Disponibbiltà tad-dokumenti

                        >30j qabel il--laqgħa

                        30j-15j qabel il-laqgħa

                        <15j qabel il-laqgħa

                        Numru

                        %

                        Numru

                        %

                        Numru

                        %

                        HSC/59

                        13-24/3/2017

                        74

                        22

                        30

                        46

                        62

                        6

                        8

                        HSC/60

                        25/9-6/10/2017

                        78

                        63

                        81

                        14

                        18

                        1

                        1

                        HSC/61

                        1-16/3/2018

                        69

                        3

                        4

                        61

                        89

                        5

                        7

                        HSC/62

                        13-28/9/2018

                        70

                        50

                        71

                        16

                        23

                        4

                        6

                        HSC/63

                        14-29/3/2019

                        64

                        34

                        53

                        28

                        44

                        2

                        3

                        HSC/64

                        16-27/9/2019

                        56

                        49

                        87

                        5

                        9

                        2

                        4

                        Total

                        411

                        221

                        54

                        170

                        41

                        20

                        5

               Il-laqgħat tal-HSC dejjem isiru immedjatament wara l-grupp ta’ ħidma presessjonali tiegħu (li jdum minn jumejn sa tlett ijiem). Id-dokumenti għal-laqgħat tal-HSC huma ġeneralment disponibbli bejn 30 u 15-il jum qabel il-laqgħa.

               3.2. L-għan u l-kontenut tal-proposta

               Id-deċiżjonijiet inkwistjoni mħejjija mill-HSC huma kapaċi jinfluwenzaw b’mod deċiżiv il-kontenut tad-dritt tal-Unjoni, jiġifieri, ir-Regolament tal-Kunsill (KEE) Nru 2658/87 dwar in-nomenklatura tat-tariffa u l-istatistika u dwar it-Tariffa Doganali Komuni ta’ Dwana, u n-Nomenklatura Magħquda (NM) annessa miegħu. Id-deċiżjonijiet ta’ klassifikazzjoni, l-opinjonijiet ta’ klassifikazzjoni jew l-emendi tan-noti ta’ spjegazzjoni tan-Nomenklatura tas-SA jintużaw b’appoġġ għall-klassifikazzjoni prevista fir-Regolamenti ta’ Implimentazzjoni tal-Kummissjoni li jikkonċernaw il-klassifikazzjoni ta’ oġġetti fin-NM, fin-noti ta’ spjegazzjoni tan-NM u fid-deċiżjonijiet ta’ klassifikazzjoni maħruġa mill-awtoritajiet doganali tal-Istati Membri. L-awtoritajiet doganali tal-Istati Membri huma meħtieġa jirrevokaw id-deċiżjonijiet ta’ klassifikazzjoni tagħhom fejn dawn ma għadhomx kompatibbli mal-interpretazzjoni tan-Nomenklatura tas-SA li tirriżulta minn dawn id-deċiżjonijiet ta’ klassifikazzjoni, l-opinjonijiet ta’ klassifikazzjoni, jew l-emendi tan-Noti ta’ Spjegazzjoni tas-SA.

               Fid-dawl tal-għadd ta’ punti li għalihom l-HSC jintalab jieħu deċiżjoni f’kull waħda mil-laqgħat tiegħu, in-natura teknika ħafna tagħhom, u ż-żmien limitat għat-tħejjija tal-pożizzjoni tal-Unjoni, minħabba n-notifika qasira li fiha jsiru disponibbli d-dokumenti ta’ ħidma, jitqies li deċiżjoni qafas tal-Kunsill skont l-Artikolu 218(9) tat-TFUE, li tistabbilixxi l-pożizzjoni tal-Unjoni bbażata fuq prinċipji ta' gwida u kriterji għall-maġġoranza vasta tal-elementi li fir-rigward tagħhom l-HSC huwa mitlub jiddeċiedi (jiġifieri Noti ta’ Spjegazzjoni, opinjonijiet ta’ klassifikazzjoni u deċiżjonijiet ta’ klassifikazzjoni, gwida jew pariri oħra dwar l-interpretazzjoni tas-Sistema Armonizzata), hija meħtieġa peress li l-adozzjoni ta’ deċiżjonijiet individwali skont l-Artikolu 218(9) tat-TFUE ma tippermettix il-funzjonament effiċjenti u f’waqtu f’dan il-qasam ta’ politika.

               Għalhekk jixraq li l-pożizzjoni li għandha tittieħed f’isem l-Unjoni fid-WCO abbażi tal-prinċipji gwida u tal-kriterji, kif ukoll il-passi meħtieġa għall-ispeċifikazzjoni tal-pożizzjoni tal-Unjoni għal kull laqgħa jkunu stabbiliti b’Deċiżjoni tal-Kunsill adottata skont l-Artikolu 218(9) tat-TFUE abbażi ta’ proposta tal-Kummissjoni.

               Għal dan il-għan, il-proposta tistabbilixxi qafas li bih telenka l-prinċipji u l-kriterji li skonthom hija stabbilita l-pożizzjoni tal-Unjoni. Dawn il-prinċipji u l-kriterji huma konformi mal-politika doganali stabbilita u mal-ġurisprudenza tal-Qorti tal-Ġustizzja tal-Unjoni Ewropea għall-klassifikazzjoni tal-oġġetti wara l-importazzjoni skont il-karatteristiċi u l-proprjetajiet oġġettivi tagħhom.

               Il-pożizzjonijiet li għandhom jittieħdu f’isem l-Unjoni jenħtieġ li jirrispettaw il-prinċipji ta’ simplifikazzjoni u ta’ faċilitazzjoni tal-klassifikazzjoni doganali, tal-konsistenza mar-regoli ġenerali għall-interpretazzjoni tas-SA fl-interess taċ-ċertezza legali, u tal-promozzjoni tal-aħjar prattiki elaborati mill-Unjoni f’dak ir-rigward.

               L-istabbiliment ta’ tali pożizzjonijiet jenħtieġ li jkun iggwidat mill-kriterji ġenerali ddefiniti mill-Konvenzjoni SA (ir-regoli ġenerali għall-interpretazzjoni tas-SA) u l-karatteristiċi u l-proprjetajiet oġġettivi tal-oġġetti. Fejn applikabbli jenħtieġ li jitqiesu wkoll kriterji speċifiċi, li jirriżultaw mill-ġurisprudenza tal-Qorti tal-Ġustizzja tal-Unjoni Ewropea relatata mal-klassifikazzjoni ta’ oġġetti, kif ukoll minn kwalunkwe gwida relatata mal-klassifikazzjoni doganali elaborata mid-WCO (in-nomenklatura tas-SA u l-interpretazzjoni tagħha previsti min-Noti ta’ Spjegazzjoni tas-SA, l-Opinjonijiet ta’ Klassifikazzjoni u d-deċiżjonijiet ta’ klassifikazzjoni adottati mill-HSC) jew mill-Unjoni (in-Nomenklatura Magħquda u l-interpretazzjoni tagħha prevista min-Noti ta’ Spjegazzjoni tan-NM, Regolamenti jew Deċiżjonijiet ta’ klassifikazzjoni adottati mill-Kunsill jew mill-Kummissjoni jew konklużjonijiet milħuqa mill-Kumitat tal-Kodiċi Doganali, it-Taqsima dwar in-Nomenklatura tat-Tariffa u l-Istatistika).

               Il-proposta għal deċiżjoni qafas tipprevedi wkoll li:

               - Il-Kummissjoni tinforma lill-Kunsill (jew lill-korpi preparatorji tiegħu) biżżejjed minn qabel b’kull laqgħa tal-korp rilevanti tad-WCO li fiha tista’ tittieħed deċiżjoni koperta mid-deċiżjoni qafas.

               - Il-Kunsill jista’ fi żmien 5 ijiem tax-xogħol mid-data meta l-Kummissjoni tkun informat lill-Kunsill, jew lill-korpi preparatorji tiegħu, jesprimi n-nuqqas ta’ qbil tiegħu mal-pożizzjoni proposta għal waħda jew aktar mid-deċiżjonijiet individwali tas-SA li għandhom jittieħdu.

               - Sabiex jiġu ppreservati d-drittijiet tal-Unjoni u jiġi evitat li tiġi adottata fid-WCO deċiżjoni dwar kwistjoni, li dwarha l-Kunsill ma jkunx jista’ jilħaq pożizzjoni qabel l-iskadenza prevista skont l-Artikolu 8(2) tal-Konvenzjoni SA, il-Kummissjoni tista’ titlob f’isem l-Unjoni li l-kwistjoni tiġi riferuta lill-Kunsill tad-WCO u riferuta lill-HSC biex tiġi eżaminata mill-ġdid.

               - F’każijiet fejn il-pożizzjoni tal-Unjoni dwar kwistjoni tkun sostanzjalment differenti mid-deċiżjoni adottata mill-HSC, il-Kummissjoni tipprovdi lill-Kunsill bil-valutazzjoni tagħha dwar jekk id-deċiżjoni tal-HSC inkwistjoni tistax tiġi aċċettata jew jekk il-kwistjoni jenħtieġx li tiġi riferuta lill-Kunsill tad-WCO u lill-HSC biex tiġi eżaminata mill-ġdid, qabel l-iskadenza prevista skont l-Artikolu 8(2) tal-Konvenzjoni SA. Il-Kunsill jista’ jesprimi n-nuqqas ta’ qbil tiegħu mal-pożizzjoni proposta għal waħda jew aktar mid-deċiżjonijiet individwali tas-SA kkonċernati.

               B’konsistenza mal-Artikolu 218(10) tat-TFUE, il-Parlament Ewropew se jkun infurmat immedjatament u bis-sħiħ.

               4.Bażi ġuridika

               4.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               Il-kunċett ta’ “atti li jkollhom effetti legali” jinkludi l-atti li jkollhom effetti legali bis-saħħa tar-regoli tad-dritt internazzjonali li jirregolaw is-sede kkonċernata. Dan jinkludi wkoll l-istrumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-Unjoni”
                  8
               .

               Għalhekk, il-bażi ġuridika proċedurali għad-deċiżjoni proposta li tistabbilixxi l-pożizzjoni li għandha tittieħed f’isem l-Unjoni fid-WCO, fir-rigward tal-adozzjoni ta’ Noti ta’ Spjegazzjoni, Opinjonijiet ta’ Klassifikazzjoni jew pariri oħra bħala gwida għall-interpretazzjoni tas-SA skont il-Konvenzjoni SA hija l-Artikolu 218(9) tat-TFUE.

               4.2.Applikazzjoni għall-każ preżenti

               Il-Kumitat u l-Kunsill tas-Sistema Armonizzata huma korpi stabbiliti bi ftehim, jiġifieri l-Konvenzjoni Internazzjonali dwar is-Sistema Armonizzata għad-Deskrizzjoni u Kodifikazzjoni ta’ Merkanzija.

               L-atti li l-HSC huwa mitlub iħejji jikkostitwixxu atti li għandhom effetti legali. L-atti previsti, ladarba approvati mill-Kunsill, huma kapaċi jinfluwenzaw b’mod deċiżiv il-kontenut tal-leġiżlazzjoni tal-UE, jiġifieri: L-Anness 1 tar-Regolament tal-Kunsill (KEE) Nru 2658/87 dwar in-nomenklatura tat-tariffa u l-istatistika u dwar it-Tariffa Doganali Komuni ta’ Dwana. Dan għaliex l-Artikolu 34.7(a)(iii) tal-Kodiċi Doganali tal-Unjoni
                  9
                jiddikjara li “l-awtoritajiet doganali għandhom jirrevokaw id-deċiżjonijiet BTI tagħhom
                  10
               … fejn dawn ma jkunux għadhom kompatibbli mal-interpretazzjoni…b’riżultat ta’…deċiżjonijiet ta’ klassifikazzjoni, opinjonijiet ta’ klassifikazzjoni jew emendi għan-noti ta’ spjegazzjoni tan-Nomenklatura tas-Sistema Armonizzata ta’ Deskrizzjoni u Kodifikazzjoni tal-Merkanzija adottati mill-Kumitat tas-SA;”. Barra minn hekk, tali deċiżjonijiet imħejjija mill-HSC (deċiżjonijiet ta’ klassifikazzjoni, opinjonijiet ta’ klassifikazzjoni jew emendi tan-noti ta’ spjegazzjoni tan-Nomenklatura tas-SA) jintużaw b’appoġġ għall-klassifikazzjoni prevista fir-Regolamenti ta’ Implimentazzjoni tal-Kummissjoni li jikkonċernaw il-klassifikazzjoni ta’ oġġetti fin-Nomenklatura Magħquda (NM), fin-noti ta’ spjegazzjoni tan-NM u fid-deċiżjonijiet ta’ klassifikazzjoni maħruġa mill-awtoritajiet doganali tal-Istati Membri. L-att previst la jissupplimenta u lanqas jemenda l-qafas istituzzjonali tal-Ftehim.

               Għaldaqstant, il-bażi ġuridika proċedurali għad-deċiżjoni proposta hija l-Artikolu 218(9) tat-TFUE.

               4.3.Bażi ġuridika sostantiva

               4.3.1.Prinċipji

               Il-bażi ġuridika sostantiva biex tittieħed deċiżjoni skont l-Artikolu 218(9) tat-TFUE tiddependi primarjament mill-objettiv u mill-kontenut tal-att previst li dwaru tittieħed pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawn l-għanijiet jew il-komponenti jkun jista’ jiġi identifikat bħala dak ewlieni, filwaqt li l-ieħor ikun sempliċement inċidentali, id-deċiżjoni skont l-Artikolu 218(9) tat-TFUE trid tkun ibbażata fuq bażi ġuridika sostantiva waħda, jiġifieri dik meħtieġa mill-għan jew mill-komponent ewlieni jew predominanti.

               4.3.2.Applikazzjoni għall-każ preżenti

               Peress li l-objettiv ewlieni u l-kontenut tal-att previst huma relatati mal-interpretazzjoni tat-tariffa u l-konklużjoni ta’ ftehim internazzjonali fil-politika kummerċjali komuni u l-implimentazzjoni tan-nomenklatura tas-SA u tan-Nomenklatura Magħquda tal-UE, il-bażi ġuridika sostantiva tad-deċiżjoni proposta hija l-Artikoli 31, 43(2) u l-ewwel subparagrafu tal-Artikolu 207(4) tat-TFUE.

               4.4. Konklużjoni

               Il-bażi ġuridika tad-deċiżjoni proposta jenħtieġ li tkun l-Artikoli 31, 43(2) u l-ewwel subparagrafu tal-Artikolu 207(4) tat-TFUE, flimkien mal-Artikolu 218(9) tat-TFUE.

               5.Implikazzjonijiet baġitarji

               Il-proposta ma għandhiex implikazzjonijiet fuq il-baġit tal-Unjoni Ewropea.

               6.Pubblikazzjoni tal-att previst

               Iva

               2020/0080 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tittieħed f’isem l-Unjoni Ewropea fl-Organizzazzjoni Dinjija Doganali (WCO) fir-rigward tal-adozzjoni ta’ Noti ta’ Spjegazzjoni, Opinjonijiet ta’ Klassifikazzjoni jew pariri oħra dwar l-interpretazzjoni tas-Sistema Armonizzata u rakkomandazzjonijiet biex tiġi żgurata uniformità fl-interpretazzjoni tas-Sistema Armonizzata skont il-Konvenzjoni dwar is-Sistema Armonizzata

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 31, 43(2) u l-ewwel subparagrafu tal-Artikolu 207(4), flimkien mal-Artikolu 218(9) tiegħu,

               Wara li kkunsidra l-proposta mill-Kummissjoni Ewropea,

               Billi:

               (1)Bid-Deċiżjoni tal-Kunsill 87/369/KEE
                  11
                l-Unjoni approvat il-Konvenzjoni Internazzjonali dwar is-Sistema Armonizzata għad-Deskrizzjoni u l-Kodifika ta’ Oġġetti, u l-Protokoll li Jemendaha
                  12
                (il-Konvenzjoni SA), li stabbiliet il-Kumitat tas-Sistema Armonizzata (HSC).

               (2)Skont l-Artikolu 7(1) tal-Konvenzjoni SA, l-HSC huwa, fost l-oħrajn, responsabbli għat-tħejjija tan-Noti ta’ Spjegazzjoni, tal-Opinjonijiet ta’ Klassifikazzjoni, ta' pariri oħra dwar l-interpretazzjoni tas-Sistema Armonizzata u ta' rakkomandazzjonijiet biex tiġi żgurata uniformità fl-interpretazzjoni u fl-applikazzjoni tas-Sistema Armonizzata.

               (3)Skont l-Artikolu 8(2) tal-Konvenzjoni SA, in-Noti ta’ Spjegazzjoni, l-Opinjonijiet ta’ Klassifikazzjoni, pariri oħra dwar l-interpretazzjoni tas-Sistema Armonizzata u rakkomandazzjonijiet biex tiġi żgurata uniformità fl-interpretazzjoni u fl-applikazzjoni tas-Sistema Armonizzata, imħejjija matul sessjoni tal-HSC (minn hawn ’il quddiem “deċiżjonijiet tal-HSC”), jitqiesu bħala approvati mill-Kunsill tad-WCO jekk, mhux aktar tard mit-tmiem tat-tieni xahar wara x-xahar li fih is-sessjoni li fiha ġew adottati ngħalqet, l-ebda Parti Kontraenti ta’ din il-Konvenzjoni SA ma tkun innotifikat lis-Segretarju Ġenerali tad-WCO t-talba tagħha li din il-kwistjoni tiġi riferuta lill-Kunsill tad-WCO.

               (4)Skont l-Artikolu 8(3) tal-Konvenzjoni SA, fejn kwistjoni tiġi riferuta lill-Kunsill skont id-dispożizzjonijiet tal-paragrafu 2 ta’ dan l-Artikolu, il-Kunsill japprova dawn in-Noti ta’ Spjegazzjoni, l-Opinjonijiet ta’ Klassifikazzjoni, pariri jew rakkomandazzjonijiet oħra, sakemm Membru tal-Kunsill li jkun Parti Kontraenti għal din il-Konvenzjoni ma jkunx talab li jkunu riferuti sħaħ jew parzjalment lill-Kumitat sabiex jiġu eżaminati mill-ġdid.

               (5)Jixraq li tiġi stabbilita l-pożizzjoni li għandha tittieħed f’isem l-Unjoni fid-WCO fir-rigward tal-adozzjoni ta’ Noti ta’ Spjegazzjoni, Opinjonijiet ta’ Klassifikazzjoni jew pariri oħra dwar l-interpretazzjoni tas-Sistema Armonizzata u rakkomandazzjonijiet biex tiġi żgurata uniformità fl-interpretazzjoni tal-Konvenzjoni SA, peress li d-deċiżjonijiet inkwistjoni mħejjija mill-HSC se jkunu kapaċi jinfluwenzaw b’mod deċiżiv il-kontenut tad-dritt tal-Unjoni, jiġifieri, ir-Regolament tal-Kunsill (KEE) Nru 2658/87.

               (6)Huwa fl-interess tal-Unjoni li l-pożizzjonijiet espressi mill-Unjoni fl-HSC jiġu stabbiliti skont il-prinċipji, il-kriterji u l-orjentazzjoni li jirregolaw il-klassifikazzjoni tariffarja tal-oġġetti. Huwa wkoll fl-interess tal-Unjoni li dawn il-pożizzjonijiet jiġu stabbiliti b’mod rapidu sabiex l-Unjoni tkun tista’ teżerċita d-drittijiet tagħha fl-HSC.

               (7)Sabiex jiġu ppreservati d-drittijiet tal-Unjoni, il-Kummissjoni jenħtieġ li tkun tista’ wkoll titlob f’isem l-Unjoni li kwistjoni tiġi riferuta lill-Kunsill tad-WCO u riferuta lill-HSC biex tiġi eżaminata mill-ġdid skont l-Artikolu 8(3) tal-Konvenzjoni SA, sabiex jiġi evitat li tiġi adottata deċiżjoni dwar kwistjoni li dwarha l-Kunsill jew ma jkunx jista’ jilħaq pożizzjoni qabel l-iskadenza prevista skont l-Artikolu 8(2) tal-Konvenzjoni SA, jew ikun laħaq pożizzjoni li hija sostanzjalment differenti mid-deċiżjoni li ġiet adottata mill-HSC.

               (8)Fid-dawl tan-natura dejjem tevolvi u teknika ħafna tal-klassifikazzjoni ta’ oġġetti skont il-Konvenzjoni SA, il-volum għoli ta’ mistoqsijiet ittrattati fiż-żewġ laqgħat tal-HSC li jsiru darbtejn fis-sena, u ż-żmien qasir disponibbli biex jitqiesu d-dokumenti maħruġa mis-Segretarjat tad-WCO u/jew mill-Partijiet Kontraenti bi tħejjija għal-laqgħat tal-HSC u l-ħtieġa konsegwenti għall-pożizzjoni tal-Unjoni li tqis l-iżviluppi l-ġodda, inkluża informazzjoni teknika ġdida u rilevanti oħra ppreżentata qabel jew matul il-laqgħat tal-HSC, jenħtieġ li jiġu stabbiliti l-passi meħtieġa, f’konformità mal-prinċipju ta’ kooperazzjoni sinċiera fost l-istituzzjonijiet tal-Unjoni stabbiliti fl-Artikolu 13(2) tat-Trattat dwar l-Unjoni Ewropea, għall-ispeċifikazzjoni tal-pożizzjoni tal-Unjoni,

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tittieħed f’isem l-Unjoni dwar l-approvazzjoni tan-Noti ta’ Spjegazzjoni, tal-Opinjonijiet ta’ Klassifikazzjoni jew ta' pariri oħra dwar l-interpretazzjoni tas-Sistema Armonizzata u ta' rakkomandazzjonijiet biex tiġi żgurata uniformità fl-interpretazzjoni tas-Sistema Armonizzata skont il-Konvenzjoni dwar is-Sistema Armonizzata, u dwar it-tħejjija ta’ tali atti fl-Organizzazzjoni Dinjija Doganali, hija stabbilita fl-Anness I.

               Artikolu 2

               L-ispeċifikazzjoni tal-pożizzjoni tal-Unjoni li għandha tittieħed skont l-Artikolu 1 għandha ssir skont l-Anness II.

               Artikolu 3

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        Mill-introduzzjoni tagħha fl-1988, in-Nomenklatura tas-SA ġiet riveduta sitt darbiet. Dawn ir-reviżjonijiet daħlu fis-seħħ fl-1996, fl-2002, fl-2007, fl-2012 u fl-2017. Is-sitt reviżjoni se tidħol fis-seħħ fl-2022.

                     (2)

                        Id-Deċiżjoni tal-Kunsill 87/369 tas-7 ta’ April 1987 dwar il-konklużjoni tal-Konvenzjoni Internazzjonali dwar is-Sistema Armonizzata għad-Deskrizzjoni u l-Kodifika ta’ Oġġetti u tal-Protokoll li Jemendaha (ĠU L 198, 20.7.1987, p.1).

                     (3)

                        ĠU L 269, 10.10.2013, p. 1.

                     (4)

                        Adozzjoni provviżorja tar-Rakkomandazzjoni tas-SA 2022

                     (5)

                        Inkluż il-Grupp ta’ Ħidma Presessjonali tas-SA

                     (6)

                        L-emendi tan-Nomenklatura tas-SA jsegwu proċedura separata ta’ teħid ta’ deċiżjonijiet u mhumiex koperti minn din il-proposta.

                     (7)

                        Inkluż il-Grupp ta’ Ħidma Presessjonali tas-SA

                     (8)

                        Is-Sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, Kawża C-399/12, ECLI:EU:C:2014:2258, il-punti 61 sa 64.

                     (9)

                        Ir-Regolament (UE) Nru 952/2013 tal-Parlament Ewropew u tal-Kunsill tad-9 ta’ Ottubru 2013 li jistabbilixxi l-Kodiċi Doganali tal-Unjoni, ĠU L 269, 10.10.2013, p. 1.

                     (10)

                        Informazzjoni vinkolanti dwar it-tariffi: id-deċiżjonijiet ta’ klassifikazzjoni mogħtija minn qabel mill-amministrazzjonijiet doganali lill-operaturi ekonomiċi, sabiex tiġi żgurata ċ-ċertezza legali dwar il-klassifikazzjoni u t-trattament tariffarju applikabbli għall-oġġetti soġġetti għall-importazzjoni jew għall-esportazzjoni.

                     (11)

                        Id-Deċiżjoni tal-Kunsill 87/369/KEE tas-7 ta’ April 1987 dwar il-konklużjoni tal-Konvenzjoni Internazzjonali dwar is-Sistema Armonizzata għad-Deskrizzjoni u l-Kodifika ta’ Oġġetti u tal-Protokoll li Jemendaha (

                     ĠU L 198, 20.7.1987, p. 1

                  ).

                     (12)

                        ĠU L 198, 20.7.1987, p. 3.

    ---documentbreak---

               IL-KUMMISSJONI EWROPEA
            Brussell, 15.5.2020
            COM(2020) 196 final
            ANNESSI
            tal-
            Proposta għal Deċiżjoni tal-Kunsill
            dwar il-pożizzjoni li għandha tittieħed f’isem l-Unjoni Ewropea fl-Organizzazzjoni Dinjija Doganali (WCO) fir-rigward tal-adozzjoni ta’ Noti ta’ Spjegazzjoni, Opinjonijiet ta’ Klassifikazzjoni jew pariri oħra dwar l-interpretazzjoni tas-Sistema Armonizzata u rakkomandazzjonijiet biex tiġi żgurata uniformità fl-interpretazzjoni tas-Sistema Armonizzata skont il-Konvenzjoni dwar is-Sistema Armonizzata

               ANNESS I

               Il-pożizzjoni li għandha tittieħed f’isem l-Unjoni fl-Organizzazzjoni Dinjija Doganali

               1. PRINĊIPJI

               Fil-qafas tad-WCO, l-Unjoni għandha:

               (a)
                     tippromwovi, tikkontribwixxi u tiffaċilita l-klassifikazzjoni doganali ta’ oġġetti u l-interpretazzjoni u l-applikazzjoni uniformi tas-SA u telimina b’mod gradwali l-każijiet u t-tilwim li jikkonċernaw l-interpretazzjonijiet diverġenti tas-SA;

               (b)
                     taħdem sabiex ikun hemm involviment xieraq tal-partijiet ikkonċernati fil-fażi ta’ tħejjija tad-deċiżjonijiet tal-HSC u tiżgura li d-deċiżjonijiet adottati fid-WCO jkunu jikkonformaw mal-Konvenzjoni SA;

               (c)
                     tiżgura li l-miżuri adottati fid-WCO jkunu konsistenti mar-regoli ġenerali għall-interpretazzjoni tas-SA;

               (d)
                     tippromwovi pożizzjonijiet konsistenti mal-aħjar prattiki elaborati mill-Unjoni fil-qasam ikkonċernat;

               (e)
                     tippromwovi s-simplifikazzjoni u l-modernizzazzjoni tan-Nomenklatura tas-SA skont l-evoluzzjoni tal-ħtiġijiet tal-utenti u l-iżvilupp ta’ teknoloġiji ġodda;

               (f)
                     tiżgura l-koerenza mal-politiki u l-impenji internazzjonali l-oħra tagħha.

               2. KRITERJI

               Il-pożizzjonijiet li għandhom jittieħdu f’isem l-Unjoni fid-WCO għandhom jiġu stabbiliti skont dan li ġej:

               (a)Kriterji ġenerali:

               –il-prinċipju li, fl-interess taċ-ċertezza legali u tal-faċilità tal-verifika, il-kriterju deċiżiv għall-klassifikazzjoni ta’ oġġetti għal skopijiet doganali għandu jfittex, b’mod ġenerali, fil-karatteristiċi u fil-proprjetajiet oġġettivi tagħhom kif definiti mill-kliem tal-intestaturi rilevanti tas-SA u min-noti tat-Taqsima jew tal-Kapitolu,

               –ir-regoli ġenerali għall-interpretazzjoni tas-SA kif stabbiliti fl-Anness tal-Konvenzjoni SA
                  1
               .

               Fejn applikabbli, għandha tqis dan li ġej:

               (b)Kriterji speċifiċi:

               -
                     il-ġurisprudenza tal-Qorti tal-Ġustizzja tal-Unjoni Ewropea relatata mal-klassifikazzjoni doganali tal-oġġetti,

               -
                     in-Nomenklatura tas-SA u n-Noti ta’ Spjegazzjoni tas-SA, l-Opinjonijiet ta’ klassifikazzjoni u d-deċiżjonijiet meħuda mill-Kumitat tas-SA,

               -
                     is-subintestaturi tan-Nomenklatura Magħquda (NM)
                  2
                u n-Noti ta’ Spjegazzjoni tan-NM,

               -
                     ir-Regolamenti u d-Deċiżjonijiet dwar il-klassifikazzjoni adottati mill-Kunsill jew mill-Kummissjoni,

               -
                     il-konklużjonijiet tal-Kumitat tal-Kodiċi Doganali, it-Taqsima dwar in-Nomenklatura tat-Tariffa u l-Istatistika,

               -
                     u kwalunkwe gwida oħra relatata mal-klassifikazzjoni doganali tal-oġġetti elaborata mill-istituzzjonijiet fil-forma ta’ atti legali jew linji gwida.

               3. ORJENTAZZJONIJIET

               L-Unjoni għandha, fejn xieraq, tagħmel ħilitha sabiex tappoġġa l-adozzjoni tad-deċiżjonijiet li ġejjin fid-WCO, skont il-prinċipji u l-kriterji msemmija hawn fuq:

               (a)
                     tipproponi u tħejji Noti ta’ Spjegazzjoni, Opinjonijiet ta’ Klassifikazzjoni jew pariri oħra bħala gwida għall-interpretazzjoni tas-Sistema Armonizzata;

               (b)
                     tħejji rakkomandazzjonijiet biex tiġi żgurata l-uniformità fl-interpretazzjoni u fl-applikazzjoni tas-Sistema Armonizzata;

               ANNESS II

               Speċifikazzjoni tal-pożizzjoni tal-Unjoni li għandha tittieħed fl-Organizzazzjoni Dinjija Doganali

               Qabel kull laqgħa annwali tal-HSC, meta dak il-korp jintalab jadotta deċiżjonijiet li għandhom effetti legali fuq l-Unjoni, għandhom jittieħdu l-passi meħtieġa biex il-pożizzjoni li għandha tiġi espressa f’isem l-Unjoni tqis l-aħħar informazzjoni teknika u informazzjoni oħra rilevanti mibgħuta lill-Kummissjoni, f’konformità mal-prinċipji, mal-kriterji u mal-orjentazzjonijiet stabbiliti fl-Anness I.

               Għal dan il-għan, u abbażi ta’ dik l-informazzjoni, il-Kummissjoni għandha tibgħat lill-Kunsill jew lill-korpi preparatorji tiegħu, fi żmien biżżejjed qabel kull laqgħa tal-HSC imsemmija fil-paragrafu hawn fuq, dokument bil-miktub li jistabbilixxi d-dettalji tal-ispeċifikazzjoni proposta tal-pożizzjoni tal-Unjoni. Fi żmien 5 ijiem tax-xogħol mid-data meta l-Kummissjoni tkun informat lill-Kunsill jew lill-korpi preparatorji tiegħu, il-Kunsill jista’ jesprimi n-nuqqas ta’ qbil tiegħu mal-pożizzjoni proposta għal waħda jew aktar mid-deċiżjonijiet individwali tas-SA kkonċernati.

               Sabiex jiġu ppreservati d-drittijiet tal-Unjoni u jiġi evitat li tiġi adottata fid-WCO deċiżjoni dwar kwistjoni li dwarha l-Kunsill ma jkunx jista’ jilħaq pożizzjoni qabel l-iskadenza prevista skont l-Artikolu 8(2) tal-Konvenzjoni SA, il-Kummissjoni għandha titlob f’isem l-Unjoni li l-kwistjoni tiġi riferuta lill-Kunsill tad-WCO u lill-HSC biex tiġi eżaminata mill-ġdid skont l-Artikolu 8(3) tal-Konvenzjoni SA.

               F’każijiet fejn il-pożizzjoni tal-Unjoni tkun sostanzjalment differenti mid-deċiżjoni adottata mill-HSC, il-Kummissjoni għandha, fi żmien biżżejjed qabel l-iskadenza prevista skont l-Artikolu 8(2) tal-Konvenzjoni SA, tibgħat lill-Kunsill jew lill-korpi preparatorji tiegħu, dokument bil-miktub li jistabbilixxi jekk id-deċiżjonijiet inkwistjoni jistgħux jiġu aċċettati jew jekk il-kwistjoni għandhiex tiġi riferuta lill-Kunsill tad-WCO u lill-HSC biex tiġi eżaminata mill-ġdid skont l-Artikolu 8(3) tal-Konvenzjoni SA. Fi żmien 10 ijiem tax-xogħol mid-data meta l-Kummissjoni tkun informat lill-Kunsill jew lill-korpi preparatorji tiegħu, il-Kunsill jista’ jesprimi n-nuqqas ta’ qbil tiegħu mal-pożizzjoni proposta għal waħda jew aktar mid-deċiżjonijiet individwali tal-HSC li jridu jiġu adottati fid-WCO.

                     (1)

                        Id-Deċiżjoni tal-Kunsill 87/369/KEE tas-7 ta’ April 1987 dwar il-konklużjoni tal-Konvenzjoni Internazzjonali dwar is-Sistema Armonizzata għad-Deskrizzjoni u l-Kodifika ta’ Oġġetti u tal-Protokoll li Jemendaha (ĠU L 198, 20.7.1987, p. 1).

                     (2)

                        Ir-Regolament tal-Kunsill (KEE) Nru 2658/87 tat-23 ta’ Lulju 1987 dwar in-nomenklatura tat-tariffa u l-istatistika u dwar it-Tariffa Doganali Komuni ta’ Dwana, ĠU L 256, 7.9.1987, p. 1.


               IL-KUMMISSJONI EWROPEA
            Brussell, 15.7.2019
            COM(2019) 337 final
            2019/0153(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tiġi adottata, f'isem l-Unjoni Ewropea, fil-Kumitat Konġunt taż-ŻEE li jemenda għall-Protokoll 31 għall-Ftehim ŻEE, dwar kooperazzjoni f'oqsma speċifiċi li ma jagħmlux parti mill-erba' libertajiet[RescUE]
            (Test b’rilevanza għaż-ŻEE)

               MEMORANDUM TA’ SPJEGAZZJONI

               1.KUNTEST TAL-PROPOSTA

               •Raġunijiet u għanijiet tal-proposta

                  L-abbozz tad-Deċiżjoni tal-Kumitat Konġunt taż-ŻEE (anness mal-proposta ta’ Deċiżjoni tal-Kunsill) għandu l-għan li jemenda l-Protokoll 31 tal-Ftehim ŻEE dwar il-kooperazzjoni f’oqsma speċifiċi li ma jagħmlux parti mill-erba’ libertajiet sabiex jestendi l-kooperazzjoni tal-partijiet kontraenti fil-qasam tal-protezzjoni ċivili. Fil-każ preżenti, l-għan ta’ din l-emenda huwa li d-Deċiżjoni (UE) 2019/420 tal-Parlament Ewropew u tal-Kunsill tat-13 ta' Marzu 2019 li temenda d-Deċiżjoni Nru 1313/2013/UE dwar Mekkaniżmu tal-Unjoni għall-Protezzjoni Ċivili
                     1
                   tiġi inkluża biex tippermetti lill-Istati taż-ŻEE-EFTA jieħdu sehem fl-azzjonijiet tal-Unjoni relatati ma’ din id-Deċiżjoni tal-UE mill-21 ta’ Marzu 2019.

               •Konsistenza mad-dispożizzjonijiet eżistenti ta’ politika fil-qasam ta’ politika

                  L-abbozz anness tad-Deċiżjoni tal-Kumitat Konġunt jestendi l-politika tal-UE diġà eżistenti għall-Istati taż-ŻEE-EFTA (in-Norveġja, l-Iżlanda u l-Liechtenstein) fil-qasam tal-protezzjoni ċivili sabiex itejjeb ir-rispons tal-Unjoni għal diżastri naturali u dawk ikkawżati mill-bniedem.

               •Konsistenza ma’ politiki oħrajn tal-Unjoni

                  L-estensjoni tal-acquis tal-UE għall-Istati taż-ŻEE-EFTA, permezz tal-inkorporazzjoni tagħhom fil-Ftehim ŻEE titwettaq f’konformità mal-objettivi u l-prinċipji ta’ dan il-Ftehim li jimmiraw lejn l-istabbiliment ta’ Żona Ekonomika Ewropea dinamika u omoġena, ibbażata fuq regoli komuni u kondizzjonijiet ugwali ta’ kompetizzjoni.

               2.BAŻI ĠURIDIKA, SUSSIDJARJETÀ U PROPORZJONALITÀ

               •Bażi ġuridika

               Il-leġiżlazzjoni li se tiġi inkorporata fil-Ftehim ŻEE hija bbażata fuq l-Artikolu 196 tat-Trattat dwar il-Funzjonament tal-Unjoni Ewropea flimkien mal-Artikolu 218(9) tiegħu.

                  L-Artikolu 1(3) tar-Regolament tal-Kunsill (KE) Nru 2894/94
                     2
                   dwar l-arranġamenti għall-implimentazzjoni tal-Ftehim ŻEE jipprevedi li l-Kunsill jistabbilixxi l-pożizzjoni li trid tiġi adottata f'isem l-Unjoni fir-rigward ta’ Deċiżjonijiet bħal dawn, wara proposta mill-Kummissjoni.

               •Sussidjarjetà (għall-kompetenza mhux esklużiva)

               Il-proposta hija konformi mal-prinċipju tas-sussidjarjetà għar-raġuni li ġejja.

               L-għan ta’ din il-proposta, jiġifieri li tiġi żgurata l-omoġeneità tas-Suq Intern, ma jistax jinkiseb b’mod suffiċjenti mill-Istati Membri u jista’ għalhekk, minħabba l-effetti, jintlaħaq aħjar fil-livell tal-Unjoni.

               •Proporzjonalità

                  F’konformità mal-prinċipju tal-proporzjonalità, din il-proposta ma tmurx lil hinn minn dak li hu meħtieġ biex jintlaħaq l-għan tagħha.

               •Għażla tal-istrument

                  F’konformità mal-Artikolu 98 tal-Ftehim ŻEE, l-istrument magħżul huwa d-Deċiżjoni tal-Kumitat Konġunt taż-ŻEE. Il-Kumitat Konġunt taż-ŻEE għandu jiżgura l-implimentazzjoni u t-tħaddim effettiv tal-Ftehim ŻEE. Għal dan il-għan għandu jieħu deċiżjonijiet fil-każijiet previsti fil-Ftehim ŻEE.

               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT

                  Mhux applikabbli.

               4.IMPLIKAZZJONI GĦALL-BAĠIT

                  L-Istati taż-ŻEE-EFTA għandhom jagħmlu kontribuzzjonijiet finanzjarji lill-Mekkaniżmu f’konformità mad-dispożizzjonijiet emendati tiegħu mill-21 ta’ Marzu 2019.

               2019/0153 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tiġi adottata, f'isem l-Unjoni Ewropea, fil-Kumitat Konġunt taż-ŻEE li jemenda għall-Protokoll 31 għall-Ftehim ŻEE, dwar kooperazzjoni f'oqsma speċifiċi li ma jagħmlux parti mill-erba' libertajiet

                  [RescUE]

               (Test b’rilevanza għaż-ŻEE)

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 196 flimkien mal-Artikolu 218(9) tiegħu,

               Wara li kkunsidra r-Regolament tal-Kunsill (KE) 2894/94 tat-28 ta’ Novembru 1994 dwar l-arranġamenti għall-implimentazzjoni tal-Ftehim dwar iż-Żona Ekonomika Ewropea
                  3
               , u b’mod partikolari l-Artikolu 1(3) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Il-Ftehim dwar iż-Żona Ekonomika Ewropea
                  4
                ("il-Ftehim ŻEE") daħal fis-seħħ fl-1 ta' Jannar 1994.

               (2)Skont l-Artikolu 98 tal-Ftehim ŻEE, il-Kumitat Konġunt taż-ŻEE jista’ jiddeċiedi li jemenda, fost l-oħrajn, il-Protokoll 31 tiegħu.

               (3)Il-Protokoll 31 tal-Ftehim ŻEE fih dispożizzjonijiet speċifiċi dwar il-kooperazzjoni f’oqsma speċifiċi barra mill-erba’ libertajiet.

               (4)Huwa xieraq li l-kooperazzjoni tal-Partijiet Kontraenti fir-rigward tal-Ftehim ŻEE tiġi estiża sabiex tinkludi d-Deċiżjoni (UE) 2019/420 tal-Parlament Ewropew u tal-Kunsill tat-13 ta' Marzu 2019 li temenda d-Deċiżjoni Nru 1313/2013/UE dwar Mekkaniżmu tal-Unjoni għall-Protezzjoni Ċivili
                  5
               .

               (5)Għalhekk, il-Protokoll 31 tal-Ftehim ŻEE jenħtieġ li jiġi emendat skont dan, sabiex jippermetti li din il-kooperazzjoni estiża ssir mill-21 ta’ Marzu 2019.

               (6)Jenħtieġ li l-pożizzjoni tal-Unjoni fil-Kumitat Konġunt taż-ŻEE tkun ibbażata fuq l-abbozz ta’ Deċiżjoni li jinsab mehmuż.

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tiġi adottata, f’isem l-Unjoni Ewropea, fil-Kumitat Konġunt taż-ŻEE dwar l-emenda proposta għall-Protokoll 31 ta' mal-Ftehim ŻEE, għandha tkun ibbażata fuq l-abbozz tad-Deċiżjoni tal-Kumitat Konġunt taż-ŻEE mehmuż ma’ din id-Deċiżjoni.

               Artikolu 2

               Din id-Deċiżjoni għandha tidħol fis-seħħ dakinhar tal-adozzjoni tagħha.

               Magħmul fi Brussell,

                     Għall-Kunsill

                     Il-President

                     (1)

                        ĠU L 77I, 20.3.2019, p. 1.

                     (2)

                        ĠU L 305, 30.11.1994, p. 6-8

                     (3)

                        ĠU L 305, 30.11.1994, p. 6.

                     (4)

                        ĠU L 1, 3.1.1994, p. 3.

                     (5)

                        ĠU L 77I, 20.3.2019, p. 1.

    ---documentbreak---

               IL-KUMMISSJONI EWROPEA
            Brussell, 15.7.2019
            COM(2019) 337 final
            ANNESS
            tal-
            Proposta għal DEĊIŻJONI TAL-KUNSILL

               dwar il-pożizzjoni li għandha tiġi adottata, f'isem l-Unjoni Ewropea, fil-Kumitat Konġunt taż-ŻEE li jemenda għall-Protokoll 31 għall-Ftehim ŻEE, dwar kooperazzjoni f'oqsma speċifiċi li ma jagħmlux parti mill-erba' libertajiet[RescUE]

               ANNESS

               DEĊIŻJONI TAL-KUMITAT KONĠUNT TAŻ-ŻEE

               Nru […]

               ta’ […]

               li temenda l-Protokoll 31 tal-Ftehim ŻEE, dwar kooperazzjoni f’oqsma speċifiċi barra mill-erba’ libertajiet

               IL-KUMITAT KONĠUNT TAŻ-ŻEE,

               Wara li kkunsidra l-Ftehim dwar iż-Żona Ekonomika Ewropea (“il-Ftehim ŻEE”), u b'mod partikolari l-Artikoli 86 u 98 tiegħu,

               Billi:

               (1)Huwa xieraq li l-kooperazzjoni tal-Partijiet Kontraenti tiġi estiża sabiex tinkludi d-Deċiżjoni (UE) 2019/420 tal-Parlament Ewropew u tal-Kunsill tat-13 ta' Marzu 2019 li temenda d-Deċiżjoni Nru 1313/2013/UE dwar Mekkaniżmu tal-Unjoni għall-Protezzjoni Ċivili
                  1
               .

               (2)Għalhekk, il-Protokoll 31 tal-Ftehim ŻEE jenħtieġ li jiġi emendat skont dan, sabiex jippermetti li din il-kooperazzjoni estiża ssir mill-21 ta’ Marzu 2019,

               ADOTTA DIN ID-DEĊIŻJONI:

               Artikolu 1

               Dan li ġej għandu jiddaħħal fl-inċiż (id-Deċiżjoni Nru 1313/2013/UE tal-Parlament Ewropew u tal-Kunsill) tal-Artikolu 10(8)(d) tal-Protokoll 31 tal-Ftehim ŻEE:

               “kif emendat bi:

               -32019 D 0420: Id-Deċiżjoni (UE) 2019/420 tal-Parlament Ewropew u tal-Kunsill tat-13 ta' Marzu 2019 li temenda d-Deċiżjoni Nru 1313/2013/UE dwar Mekkaniżmu tal-Unjoni għall-Protezzjoni Ċivili (ĠU L 77 I, 20.3.2019, p. 1).”

               Artikolu 2

               Din id-Deċiżjoni għandha tidħol fis-seħħ fil-ġurnata wara l-aħħar notifika lill-Kumitat Konġunt taż-ŻEE skont l-Artikolu 103(1) tal-Ftehim
                  2**.

               Għandha tapplika mill-21 ta’ Marzu 2019.

               Artikolu 3

               Din id-Deċiżjoni għandha tiġi ppubblikata fit-Taqsima taż-ŻEE ta’ Il-Ġurnal Uffiċjali tal-Unjoni Ewropea, u fis-Suppliment tiegħu dwar iż-ŻEE.

               Magħmul fi Brussell, […].

                  Għall-Kumitat Konġunt taż-ŻEE

                  Il-President

                  […]

                  Is-Segretarji

                  tal-Kumitat Konġunt taż-ŻEE

                  […]

                     (1)

                        ĠU L 77I, 20.3.2019, p. 1.

                     (2)
                  *
                        [Ma huwa indikat l-ebda rekwiżit kostituzzjonali.] [Hemm indikati rekwiżiti kostituzzjonali.]